Корея тажрибаси Ўзбекистон фармацевтика тармоғини ривожлантиришни жадаллаштиради - Халқ сўзи\n15:22 16 Май 2019 Жамият\nТашриф доирасида Ўзбекистон Республикаси соғлиқни сақлаш вазири Алишер Шадманов Корея Республикаси Соғлиқни сақлаш ва ижтимоий таъминот вазири Пак Нинг Ху билан учрашди. Мулоқот чоғида томонлар икки давлат раҳбарларининг яқинда бўлиб ўтган учрашувлари мамлакатларимиз ўртасидаги муносабатларни янада ривожлантиришга катта туртки бўлганини таъкидлашди. Юртимиздаги фармацевтика саноатининг инвестицион жозибадор жиҳатлари ҳақида батафсил маълумот берилди. Жумладан, инвесторлар учун қулай шарт-шароитлар ва имтиёзлар яратиш, хусусан, мамлакатимиздаги фармацевтика эркин иқтисодий зоналари ҳудудида маҳсулотларни ишлаб чиқариш учун кенг имкониятлар яратилаётганлиги қайд этилди. Бу ҳақда Соғлиқни сақлаш вазирлиги Жамоатчилик билан алоқалар бўлими хабар берди.\nШунингдек, учрашувда тиббиёт ва фармацевтика соҳасидаги инвестициявий лойиҳаларга эътибор қаратилди. Жумладан, Ўзбекистонда рентген аппаратларини ишлаб чиқарадиган “Listem-Fergana” МЧЖ қўшма корхонаси ташкил этилди. Шунингдек, Корея Республикасининг “Dalim Biotech” ва “Yuhan” компаниялари билан ҳамкорликда дори дармон маҳсулотларини ишлаб чиқаришни ташкил этиш борасидаги лойиҳалар ҳам муваффақиятли амалга оширилаётгани эътироф этилди.\nБундан ташқари, томонлар Корея Республикасининг дори воситалари ва тиббий буюмлар учун “DUR” (DrugUseRecord) маркалаш тизими тажрибаси билан танишди. Ушбу тизимнинг ноёблиги шундаки, унинг ёрдамида маҳсулотнинг ишлаб чиқарувчидан истеъмолчигача етиб бориш жараёни кузатиб борилади. Шунингдек, Корея Республикасининг тиббий суғурта ва “E-Health” электрон соғлиқни сақлаш тизими тажрибасини мамлакатимизга татбиқ этиш масалалари муҳокама этилди.\nМузокаралар якунида икки мамлакат соғлиқни сақлаш вазирлари тиббиёт соҳасида ҳамкорлик тўғрисида ўзаро англашув меморандумини имзоладилар. Шунингдек, Ўзбекистон соғлиқни сақлаш вазирлиги ҳамда Корея Республикасининг фармацевтика ва биофармацевтика ишлаб чиқарувчилари ассоциацияси ўртасида англашув меморандуми имзоланди. Ушбу ҳужжатлар фармацевтика саноатини ривожлантириш ва соҳага инвестицияларни кенг жалб этиш, ишлаб чиқариш ва илмий-тадқиқот марказларини юртимизда ташкил қилиш борасидаги ҳамкорликни янада мустаҳкамлашга асос бўлади.


Музлатилган мева, сабзавот ва кўкатлар бизнеси: тажрибаси бой амалиётчидан сабоқлар • EastFruit\nБош саҳифа › Мева-сабзавот бизнеси › Видео › Музлатилган мева, сабзавот ва кўкатлар бизнеси: тажрибаси бой амалиётчидан сабоқлар\nМузлатилган мева, сабзавот ва кўкатлар бизнеси: тажрибаси бой амалиётчидан сабоқлар\nМуаллиф: EastFruit 17 Mar 21 15 Май 21 038\n“Экспорт қилиш учун ҳамма нарсани – мева, сабзавот ва кўкатларни музлатиб қўйиш мумкин” – “Тиферет” лойиҳаси раҳбари Юлия Тимошенко (Молдова) томонидан “Тожикистоннинг мева-сабзавот сектори – энг яхши инвестиция имкониятлари” Миллий онлайн-конференцияси давомида ўтказилган тақдимот шундай номланди. Тадбир БМТнинг Озиқ-овқат ва қишлоқ хўжалиги ташкилоти (ФAО) ҳамда Европа тикланиш ва тараққиёт банки (ЕТТБ) кўмагида EastFruit халқаро лойиҳаси томонидан Sapienza агромедиа агентлиги платформасида ташкил этилди.\nЮлия Тимошенко халқаро савдода, жумладан, музлатилган маҳсулотлар савдосида 13 йиллик тажрибага эга мутахассис, 300 гектар майдонда мева ва ўсимликлар етиштириш ҳамда уларни музлатиш бўйича “нолдан” бошланган катта лойиҳани яратишда бевосита иштирок этган. Aйни пайтда у кунига 40 тонна маҳсулот ишлаб чиқариш қувватига эга бўлган заводнинг раҳбари. Тайёр маҳсулотлар Европа Иттифоқи мамлакатлари, Россия ва Украинага экспорт қилинади.\n“Экспорт қилиш учун ҳамма нарсани – мева, сабзавот ва кўкатларни музлатиб қўйиш мумкин. Aммо ҳар бир маҳсулот музлатиш ҳамда талаб бобида ўзига хос хусусиятларга эга: калибрланган маҳсулотлар, кублар, чуқурчаларсиз ёки қобиқсиз бўлаклар, уваланган мевалар ёки блокдаги музлатилган маҳсулотлар каби. Ҳаммаси мижозингиз (харидор) нинг қаерда ва нимадан фойдаланишига боғлиқ. Ўз навбатида, бундай маҳсулотларнинг мижозлари болалар овқатлари, шарбатлар, мураббо, консерваланган резаворлар, компот аралашмаларини ишлаб чиқарувчи (улар маълум бир тайёр массага қадоқланиб музлатилган мевалар шаклида сотилади) ва бошқалар ҳисобланади. Шунга боғлиқ тарзда музлатилган маҳсулотлар синфларга бўлинади, масалан, биринчи синф, кўпинча, болалар овқатлари ва юқори сифат талаб қиладиган бошқа маҳсулотлар ишлаб чиқаришда, иккинчи синф мураббо ва бошқа шу каби маҳсулотлар ишлаб чиқаришда қўлланади. Бир сўз билан айтганда, буларнинг бари қайси шаклда ва ким учун ишлаб чиқарилиши лозимлигини яхши англамоғингиз керак”, дейди у.\nУшбу жараённи ташкил этиш борасида Тимошенко иккита асосий усулни таъкидлади: туннелли (IQF – Individual quick freezing) ва ҳар бирининг ижобий, салбий томонлари бўлган статик музлатиш.\nСтатик усулда музлатиш одатий саноат музлатгичларида “сендвич панеллар” ёрдамида амалга оширилади. Бундай ҳолда камерани бир марталик юклаш мева ва резаворларни музлатиш турига қараб, 10 дан 24 соатгача давомийлик билан амалга оширилади. Aммо, бу усул билан маҳсулотларнинг кенг ассортиментини, яъни мевали тўғрамалар, бўлакчалар, данаксиз олча ва бошқа шунга ўхшаш маҳсулот турларини музлатиш мумкин эмас.\nШунингдек ўқинг: Авакадо – бу мева ва сабзавотлар экспортининг жаҳон миқёсидаги энг тез ўсиб бораётган позицияси – Aндрей Ярмак\nТуннел усулида музлатиш конвейер кўринишига қараб амалга оширилади: ҳаракатланувчи белбоғларда хом ашё доимий равишда музлатгичга юкланади, бу ерда бир неча дақиқада музлаш содир бўлади ва музлатилган маҳсулот бошқа томондан чиқади. Шу билан бирга, хом ашёнинг юкланиши доим бир хил бўлиши керак. Ушбу усулнинг афзаллиги, шубҳасиз, кенг ассортиментдаги маҳсулотларни музлатиш қобилиятидир: тўғраб музлатилган резаворлар, мевали бўлаклар, данаксиз олча ва бошқалар. Бир сўз билан айтганда, шарбатли ва кесилган ҳар бир нарсани фақат туннелда музлатиш мумкин, аммо бу статик тарзда музлатишга мос келмайди.\nAгар бундай ишлаб чиқариш Тожикистонда ташкил этилса, музлатилган сабзавот, мева ва қўзиқоринларни қаерга ва кимга сотиш мумкин? Биринчи йўналиш, шубҳасиз, бу ички бозор. Хорижий савдо бозорларига келсак, эксперт географик жиҳатдан энг яқин – Хитой ва Осиё мамлакатларининг бошқа бозорларини диққат билан ўрганиб чиқишни маслаҳат беради. Юлия Тимошенконинг фикрича, “музлатилган” маҳсулот ишлаб чиқарувчи тожикистонликлар учун логистика харажатлари юқори бўлганлиги сабаб, Европа мамлакатлари бозорларига кириш учун ҳаракат қилиш мантиқий аҳамиятга эга эмас. Бу, ўз навбатида, фойда меъёрлари пасайишига олиб келади. Қолаверса, Украина ва Молдовадаги музлатилган маҳсулот ишлаб чиқарувчилар ушбу бозорларга нисбатан яқин экани сабабли моддий-техник жиҳатдан афзалликларга эга ва улар жиддий рақобатга кириша олади.\nМева-сабзавотларни музлатишни қандай ташкил қилиш, сўнг уларни қадоқлаш ва ташиш, энг муҳими, уларни қаерда, кимга ва қандай сотиш ҳақида батафсил маълумот олиш учун қуйидаги видеони кўринг:\nвидеологистикамузлатишТожикистонТожикистоннинг инвестиция имкониятлари 2021экспортЮлия Тимошенко\n18 Yan 22 17 Yan 22 0544


“Уч паҳлавон” ҳайкали - ўзбек, тожик ва қирғиз халқлари дўстлиги рамзи\n17:52 02.03.2020 (Янгиланган 18:52 02.03.2020)\n“Уч паҳлавон” ҳайкали - 1971 йилда табиий офатларга биргаликда қарши турган ўзбек, тожик ва қирғиз халқларининг дўстлиги рамзи сифатида яратилган.\nТОШКЕНТ, 2 мар - Sputnik. Наманганда “Уч паҳлавон” ҳайкали қайта очилди, деб хабар қилмоқда Sputnik мухбири шаҳар ҳокимлигига асосан.\n“Уч паҳлавон” ҳайкали Наманган шаҳрининг Ислом Каримов кўчасида, “Афсоналар водийси” боғи ёнида жойлашган. Ушбу ҳудуднинг олдинги номи - Селхона бўлган.\nНаманган вилояти аҳолиси асрлар давомида селдан азият чеккан, вилоят ҳудудида 5та ана шундай селхона бўлган. Табиий офатдан сақланиш мақсадида 1968 йилда вилоят раҳбарияти шу ерда узунлиги 600 метр баландлиги 19 метр бўлган тўғон қуришга қарор қилади. Янги тўғон 3 йилда қуриб битказилади. Пайдо бўлган ҳовуз сатҳи 36,4 гектар майдонни эгаллаб, у 3,4 миллион куб метр сув сақлаш қувватига эга бўлади.\nТўғон билан бир вақтда, ушбу дарёдан баҳра оладиган уч миллат ўзбеклар, қирғизлар ва тожикларнинг бирдамлигини рамзи сифатида "Уч паҳлавон" ҳайкали ҳам қурилади. Ҳайкал муаллифи Ўзбекистонда хизмат кўрсатган санъат арбоби Муталлиб Аббосов (Навоий номидаги вилоят театрининг бош рассоми)\nҲайкалнинг асосий ғояси - инсон она табиатга ғазаб қилолмасада унинг қалбида мардлик ва матонат бор баҳодирлар эл бошига иш тушганда залворли юкка елка тутадилар, бало-офатларга кўкракларини қалқон этдилар.\nПресс-служба хокимията Наманганской области\nНаманган ва Свердловск вилоятлари ўртасида ҳамкорлик кучайтирилади\n1990-йилларда "Уч паҳлавон" ҳам икки марта вандалларнинг ҳужумига дучор бўлганидан сўнг, вақтинча хавфсиз жойга кўчирилган эди.\nБугун, мана тарихий ҳақиқат қарор топиб, халқимизнинг эзгу фазилат ва қадриятларини, матонатини абадийлаштириш учун бапро этилган “Уч паҳлавон” ҳайкали эски ўрнига қайтарилди. “Уч паҳлавон” ҳайкали кундан кунга чирой очиб бораётган Наманганнинг энг диққатга сазовор объектларидан бирига айланиши шубҳасиз, - дейилган хабарда.


Ядро уруши содир бўлса, сайёрамизнинг ҳоли не кечади? » Ўзбекистон янгиликлари – Zamin.uz\n22 август 2019, 10:37\nХудо кўрсатмасин, Ерда ядровий уруш бошланиб кетса, оқибати нима билан тугайди? Олимлар ана шу саволга «Атмосфера иқлимий модели»нинг замонавий 4D-талқини ёрдамида жавоб олишди. Тадқиқот натижалари эса «Геофизик тадқиқотлар» журналида чоп этилди.\nГлобал ядровий уруш иқлимга қандай таъсир кўрсатишини атмосфера ҳодисалари табиати бўйича мутахассис Жошуа Куп Рутгерс университети (Нью-Жерси)даги ҳамкасблари билан бирга ўрганди.\nТажриба бош мавзуси — АҚШ ва Россия ўртасидаги потенциал низо!\nТажрибадан олинган хулосалар\nИкки мамлакатнинг ўзаро ядровий зарбалар алмашиши оқибатида Ерда 10 йиллик қиш ҳукм суради. Глобал ҳаво ҳарорати кескин пастлаб, энг юқори ҳарорат Цельсий бўйича +9 даражадан тепага чиқмайди.\nЯдровий низо сайёрамизни зулматга чўктиради, юзага келган ёнғинлар атмосферага 147 миллион тонна қурум сочиб, қуёш юзини бутунлай тўсиб қўяди. Ана шу «қора парда»ни очишнинг ўзига етти йил, келтирган оқибатларидан тикланишга яна уч йил кетади.\nЯдровий уруш муссон мавсумлари ҳамда Эль-Нино циклини ҳам ўқидан чиқариб юбориши мумкин. Шимолий қутбий оқим кучайиб, вақти келиб Арктика ва Шимолий Евроосиёда ҳароратни нул даражадан ҳам пастлатиб юборади.\nЎз тадқиқотлари натижаларини изоҳлашаркан, олимлар шуни алоҳида таъкидлашди: тўлақонли ядровий ҳужум аввало «ташаббускор-мамлакатнинг ўз жонига қасд қилиши»га баробар. Шундай экан, бундай муҳим қарорларни қабул қилувчилар низо қандай иқлимий оқибатларда намоён бўлишини билиб қўйишса ёмон бўлмасди.\nЭътиборли жиҳати, олинган натижалар 2007 йили НАСА худди шу мавзуда ўтказган тадқиқот прогнозларини тасдиқлади.\nЯнгиликлар » Дунё » Ядро уруши содир бўлса, сайёрамизнинг ҳоли не кечади?\n06:00 Инсониятни ҳалок этувчи энг асосий таҳдидлар рўйхати тузилди\n08:32 КХДРда ядровий полигон бузиб ташланди\n14:33 АҚШдаги ядровий синовлар 700 минг кишини ҳаётдан олиб кетгани маълум қилинди\n23:15 Шимолий Корея ядровий урушга ядровий уруш билан жавоб беришини айтди


Адвокатга тажовуз қилганлик учун жавобгарлик белгиланиши керак!\nАдвокатга тажовуз қилганлик учун жавобгарлик белгиланиши...\n03.06.2018 16:00 0 1305\nРеспубликамизда адвокатларнинг шахсий дахлсизлиги билан боғлиқ қонун нормаларининг ишлаш механизми тартибга солинмаган ва бу кўп ҳолларда суд-ҳуқуқ тизимида адолат тамойилларининг бузилишига сабаб бўлаяпти.\nЖумладан, Ўзбекистонда фаолият олиб бораётган адвокатларнинг оммавий муаммолари шундан иборатки, ҳуқуқ-тартибот соҳасига алоқадор деярли барча давлат идоралари ва муассасалари (суд, прокуратура, ИИВ, ДХХ, ДСҚ, божхона, ҳарбий қисм, ҳарбий суд кабилар) ўз ички тартиб-қоидаларига юқорида қайд этилган қонунлар талабларига зид равишда адвокатнинг ҳуқуқларини чекловчи нормаларни киритиб олишган.\nНатижада бу соҳалар ходимлари иш жараёнида ана шу қонуности ҳужжатларини важ қилган ҳолда адвокатларнинг учун ҳатто ўз идораларига кириб-чиқишигача чекловларни қўллайдилар. Яъни адвокатга ҳам оддий фуқаролар билан бир хил талаблар қўйилади.\nМасалан, адвокат қайсидир муассасада ушлаб турилган ўз ҳимоясидаги шахслар билан ЖПКнинг 53-моддаси 2-қисмида белгиланган тартибда холи учрашиш учун у ерга бемалол кириб-чиқа олмайди. Бу борадаги ўз ҳуқуқидан фойдаланмоқчи бўлган адвокатдан қонунга зид равишда янги ордер талаб қилиниши етмагандек, ҳимояланувчиларнинг кўз ўнгида унга ҳурматсизлик кўрсатиш, руҳий таъсир ўтказиш мақсадида ўринсиз тинтув ўтказиш, досьеларни кўздан кечириш, кийим-бош ва чўнтакларини текшириш одатий ҳолга айланган. Бундай ҳолда адвокатнинг мустақиллиги ва обрўси ҳақида гапириш мумкинми?\nБунинг устига, Адлия вазирлигида 2018 йил 15 мартда руйхатдан ўтказилган «Судлар, суд процесслари ва улар иштирокчиларининг хавфсизлигини таъминлаш тартиби тўғрисидаги йуриқнома»да ҳам бирор-бир жойда адвокат ҳуқуқлари ҳақида сўз йўқ. Ҳатто йўриқноманинг кимлар ва қандай ҳужжатлар асосида суд биносига кириши ҳақидаги бўлимида ҳам адвокат тилга олинмаган. Нима, адвокат суд мажлисига кирмайдими? Ёки унинг шахсий хавфсизлиги суд томонидан таъминланмайдими?..\nАввалги қонун ва қонуности ҳужжатлари нормаларидаги муаммоларни бартараф қилиш у ёқда турсин, янги ҳужжатларда ҳам бу каби ҳолатларга йўл қўйилаётганини қандай тушуниш мумкин?\nШунингдек, бугунги кунда адвокатнинг шахсига ҳам хавф мавжуд. Ҳатто унинг жонига қасд қилиш ҳолатлари қайд этилмоқда. Айниқса, андижонлик адвокатлар ўз ҳамкасблари Камолиддин Худойбердиевнинг фожиали тақдирини ҳеч қачон унутмаса керак. Зеро, узоқ йиллик тажрибага эга бўлган бу жасур адвокат тарафларни яраштириш билан боғлиқ ҳаракатлари учун қарама-қарши томондан қатнашган шахс томонидан пичоқланиши натижасида ҳаётдан кўз юмди. Адвокатни ўлдиргани учун озодликдан маҳрум этилган шахс (у илгари ҳам бир неча марта судланган экан) яқин орада қамоқдан чиқиб ҳам келади. Лекин касби туфайли қурбон бўлган адвокатнинг оиласига бирор-бир ёрдам кўрсатилдими? Ҳеч бўлмаса, боқувчисини йўқотган бу оиланинг аҳволи нима кечгани билан биров қизиқиб кўрдими? Афсуски, бу саволларга биронта жўяли жавобимиз йўқ. Ҳеч бўлмаса унинг фожиали ўлими бирон жойда муҳокама ҳам қилинмади, ҳар тадбирда ҳозиру нозир журналистларимиз ҳам бу воқеага эътибор қаратишмади. Табиийки, унинг ўлимидан хулоса қилган ҳолда қонунларимизга ўзгартиришлар киритиш ҳақида ҳам ҳеч бир мутасадди идора ўйлаб кўрмаган бўлса керак.\nКимдир бу воқеани ягона ҳолат деб эътироз билдириши мумкин. Аммо чинакам адвокатлик билан озгина шуғулланиб кўрган одам бу гапни айтмаслиги тайин. Чунки у ўз фаолияти давомида қарама-қарши томоннинг турли кўринишдаги зуғумига деярли ҳар сафар дуч келади. Шахсан ўзим бунга кўп мисол келтиришим мумкин.\nМана, яқинда ҳам жиноят ишлари бўйича Фарғона вилояти суди биноси олдида тарафлардан бирининг вакили бўлган нотаниш шахс менга тажовуз қилишга уринди. Агар атрофдаги одамлар ва милиция ходимлари ҳимоя қилиб қолишмаганида менга ҳам жароҳат етказилиши мумкин эди. Шундай бир ҳолатда адвокатнинг дахлсизлик ҳуқуқи таъминланган деб ҳисоблаш мумкинми? Қолаверса, жиноятчилар борган сари профессионал бўлиб бормоқда.\nШулардан келиб чиққан ҳолда Жиноят кодексига айрим ўзгартириш ва қўшимчалар киритишни таклиф қиламиз.\nЖумладан, Жиноят кодексига худди Маъмурий жавобгарлик тўғрисидаги кодексининг «Адвокатнинг профессионал фаолиятига тўсқинлик қилиш» тўғрисидаги 1971-моддасига ўхшаш алоҳида модда киритиш лозим.\nТаклиф этилаётган мазкур норманинг 1-қисми диспозициясида адвокат сўровига ўз вақтида жавоб бермаслик, адвокат илтимосномасини муҳокама қилмаслик, унга бефарқ бўлиш, адвокат ва унинг фаолиятига нисбатан ҳурматсизлик қилиш, суд ва тергов органлари томонидан адвокатнинг иш вақтини сабабсиз ўғирлаш (масалан, суд ёки тергов биносига эрталабдан чақириб олиниб, ишни шу куни кечки пайтга борганда кўриш каби ҳолатлар) назарда тутилиши керак бўлади.\nНорманинг 2-қисми диспозициясида эса суриштирувчи, терговчи, прокурор, ИИБ, ДХХ ва бошқа давлат органлари ходимлари ҳамда фуқаролар томонидан адвокатларнинг дахлсизлигига нисбатан ҳар қандай кўринишдаги аралашиш, таҳдид қилиш, қўрқитиш, ҳимоядан воз кечишга мажбурлаш каби ҳаракатлар содир этилгани учун жиноий жавобгарлик ва жазо белгилашни назарда тутиш лозим.\nТаклиф этилаётган янги норманинг 3-қисмида адвокатнинг ҳаёти ва соғлиғига тажовуз қилиш, уриш, дўппослаш, жароҳат етказиш ва ўлдириш каби қилмишлар учун жазо муқаррарлиги назарда тутилиши лозим.\nШунингдек, бу каби нормалар Фуқаролик процессул кодекси, Иқтисодий процессуал кодекс ва адвокатлик фаолиятига алоқадор бошқа қонун ҳужжатларида ҳам акс этмоғи лозим.\n«Himoya» адвокатлик фирмаси бошқарувчиси, адвокат\n«Advokat» журналининг 2018 йилги 2-сонидан олинди.\nҲуқуқ 12/03, 21:09


hidoyat.uz – “Мовароуннаҳр” нашриётининг сайти - Зиён кўрувчилардан бўлманг\nАллоҳ таоло марҳамат қилади: «Эй имон келтирганлар! На мол-дунёларингиз ва на фарзандларингиз сизларни Аллоҳнинг зикридан (Унга ибодат қилишдан) чалғитиб қўймасин! Ким шундай қилса, ўшалар зиён кўрувчи кимсалардир. Сизларнинг (ҳар) бирингизга ўлим келганида: “Ё Раббим! Мени озгина (тирик) қолдирсанг-чи, мен садақа қилиб, солиҳ бандалардан бўлсам!” деб қолишидан илгари Биз сизларга ризқ қилиб берган нарсалардан эҳсон қилинглар. Аллоҳ бирор жонни ажали келганида кечга қолдирмас. Аллоҳ қилаётган (барча) амалларингиздан хабардордир» (Мунофиқун, 9-11).\nОятдаги “зикр”дан мурод “Исломда буюрилган фарз амаллардир”, дейди Имом Ҳасан. Имом Заҳҳок: беш вақт намоздир, дейди. Бошқа баъзи олимлар “зикрдан мурод Қуръон каримни қироат қилиш”, дейишган (“Фатҳул Қадир”).\nИмом Заҳҳок айтади: “Қодир бўлиб, ҳаж қилмаган, молидан закот бермаган кимса ўлими олдидан бир муддатга бўлса ҳам (шу амалларни бажариб қолиши учун) дунё ҳаётига қайтишни истайди...”\nБанданинг ҳар бир эзгу нияти, қилган яхши амали ажрсиз қолмайди. Ҳатто йўлдаги тош ва тиконларни олиб ташлаш ҳам, яхши сўз, чиройли муомала ҳам, ёки яхшилик қилолмаган кишининг ёмонлик қилмаслиги ҳам садақадир. Суффа аҳлидан бўлган, мол-дунёси йўқ саҳобалар садақа қилишга қурбимиз етмай, савобдан маҳрум қоляпмиз, деб шикоят қилишганида, у зот (алайҳиссалом): “Бойлар қилаётган садақаларнинг савобига сизлар тасбеҳ, таҳлил ёки истиғфор айтиш билан етишасизлар”, деганлар.\nФарз, вожиб садақаларнинг ошкора қилинишида бошқаларга ибрат бўлиш ёки унутганларнинг эсига солиб қўйиш каби фойдалар бор. Аммо нафл садақаларни “ўнг қўл берганини чап қўл сезмайдиган” даражада яширин қилиш керак. Абдуллоҳ ибн Аббос (розийаллоҳу анҳу) айтади: “Ихтиёрий садақаларни пинҳона қилиш (савоби) ошкора қилинганидан етмиш даража, фарз садақа (закот, ушр, қурбонлик, фитр каби)ларни эса ошкора қилиш (савоби) пинҳон тутилганидан кўра йигирма беш марта ортиқдир”.\n1837 марта ўқилган.


КХДР ракеталарини ишлаб чиқариш марказидан кўчирмоқда – Жанубий Корея ОАВ\n09:49 / 30.09.2017\nШимолий Кореянинг бир нечта ракетаси Пхеньяндаги ракета ишлаб чиқарувчи заводдан олиб чиқилаётгани кузатилган. Бу ҳақда Жанубий Кореянинг KBS телеканалига асосланган ҳолда Reuters хабар бермоқда. Унга кўра, Шимол фитнали ҳаракатларни амалга оширишга тайёргарлик кўраяпти.\nХабарда таъкидланишича, махсус хизмат манбаси Жанубий Корея ва АҚШ айғоқчиларига аниқланган ракеталар Шимолий Пхеньяннинг Санум-донг қисмида жойлашган Шимолий Корея Ракета тадқиқот ва ривожлантириш марказидан олиб чиқилган.\nХабарда ракеталар қачон ва қаерга кўчирилганига ойдинлик киритилмаган. Ракеталар ўрта масофаларга уча оладиган Ҳвасонг-12 ёки қитъалараро баллистик ракета Ҳвасонг-14 ҳам бўлиши мумкин. Чунки Санум-донгдаги иншоот қитъалараро баллистик ракета ишлаб чиқаришга ихтисослашган.\nЖанубий Корея мудофаа вазирлигининг вакили хабардаги воқеликни изоҳлай олмаслигини билдирган.\nЖанубий Корея расмийси эса, КХДР коммунистик партия ташкил этилгани муносабати билан 10 октябрда ёки Хитой Коммунистик партияси конгресси бўлиб ўтадиган 18 октябрда фитнали ҳаракатларини амалга ошириши мумкин.


Бу актриса бошқа актрисалардан ўзининг трагикомик роллари билан ажралиб туради. “Lady.mail.ru” нашри сизни Лия Ахеджакованинг ҳаёти ва ижоди билан таништиради.\nТеатр спектакллар қўйиш учун қишлоқларга чиқар, томошалар иситилмайдиган, совуқ клубларда қўйилгани боис, онасининг ўпкаси шамоллаб, сил касаллигига чалинади. Шунда кичкина Лия мамлакат раҳбари Сталинга ўша пайтда энди ихтиро қилинган камёб доридан онасига юборишни сўраб, илтимоснома ёзади ва “халқ доҳийси”га мактабни олтин медаль билан тугатишга ваъда беради. Қизчанинг мактубидан кейин Риганинг дори ишлаб чиқарувчи заводидан уларнинг оиласига дори-дармон юборилади. Бу дорилар нафақат онасига, балки шу касалликка чалинган отаси ва холасига ҳам етади. Лия ваъдасига вафо қилиб, мактабни олтин медаль билан битиради.


25 йиллик ностальгия: Sony қайта чиқарилган PlayStation Classic’ни 100 доллардан сота бошлади! - Terabayt.Uz\n25 йиллик ностальгия: Sony қайта чиқарилган PlayStation Classic’ни 100 доллардан сота бошлади!\nБугунги кунда ўйин консолларининг турлари ва функциялари кўп, умуман, ўйин саноати анча ривожланган. Лекин ўтган асрнинг 90-йилларида геймерлар учун асосий приставка Sony PlayStation бўлган.\nЎҚИНГ: Sony PlayStation Classic приставкаси учун ўйинлар рўйхати эълон қилинди\nЯпон компанияси бундан 25 йил аввал тақдим этилган оригинал PS 1’нинг қайта ишланган версияси – Sony PlayStation Classic консолини тақдим этаётгани ҳақида ёзганмиз.\nАйтиш керакки, Sony афсонавий консолнинг айнан ўзини қайта ишлаб чиқармаяпти. Қайта нашрда унинг ўлчами 45 фоизга ихчамлашган, шунингдек, корпусга HDMI ва USB портлар ўрнатилган. Қулайлик мақсадларида хотира картаси ҳам жорий этилган – унга ўйинларнинг айни пайтдаги ҳолатини сақлаб қўйиш мумкин. Аммо приставканинг дизайни ва контроллерлари ўша-ўша – худди 1990-йиллардаги кўринишда.\nҚайта ишлаб чиқарилган PlayStation Classic учун 99,99 доллар сўралмоқда. Унинг жамланмасида консол билан бирга иккита оригинал жойстик ҳамда 20 та олдиндан ўрнатилган ўйин мавжуд. Улар қаторига Final Fantasy VII, Rayman, Grand Theft Auto, Resident Evil Director’s Cut ҳамда Tekken 3 сингари хит ўйинлар ҳам бор.\nСайтимизнинг интернет-дўкони – Terashop.uz’да эса сўнгги моделдаги – Sony PlayStation 4 500GB приставкасини 3 385 000 сўм эвазига сотиб олиш мумкин.\nЎҚИНГ: Ўтмишга назар: Sony қандай яратилган?\n#Sony #ўйинлар #ўйин консоли #Sony PlayStation Classic


Фаранглик Мишель Нострадамус башоратига кўра 3797 – Охирги Замон. Вангада эса бошқачароқ: 5079 йилдан бошлаб қиёмат бошланади деган. Мен эса тушга, башоратга ишониб, ҳаром ўлишимга сал қолаяпти. Газета дўконидан “999 та туш таъбири” деган китоб сотиб олдим-у, тинчим йўқолди.\nЎзини ойнада қора соқолли ҳолатда кўриши, ликопчада балчиқ ағдараётгани, бўрдоқи қўчқорни етаклаб юриши сингари манзаралар тушга кириши катта бойликдан дарак эканлигини ўқиб, хурсанд бўлганимдан ҳай-ҳайлаб юбордим. Чунки бундай тушларни кейинги пайтларда тез-тез кўраётган эдим-да. Катта бойликка эга бўлишимга эса асосим бор эди.\nБундан роппа-роса 48 йил муқаддам кўнгилли халқ дружиначилари сафида навбатчиликка чиқиб, безорилар ўқига учраб,бир умрга ногирон бўлиб қолгандим. Вақти келиб мени отганлар устидан бўлиб ўтган суд ҳукмини архивдан топдим ва бошқа ҳужжатларни тахт қилиб, дарҳол фолбинга югурдим. Чунки шу ҳужжатлар ёрдамида товон пули ундиришим мумкинми ёки йўқлигини билмоқчи эдим.\n“Кўзимга катта бойлик кўринаяпти,- деди фолбин. –Сиз бой-бадавлат бўлиб кетасиз”.\nФолбин бойликнинг қаердан, ниманинг эвазига келиши ҳақида лом-мим демаган бўлсада, унинг шу гапига ҳам шукур қилдим. Чунки мен бойлик бор эканини билдим, товон пулини ундирадиган идора ҳам тайёр. Аввал ўша идорага.ариза ёздим. У ердагилар Ватан осойишталиги учун фуқоролик бурчини бажаришда ногирон бўлиб қолганимга жуда-жуда афсусланганликларини билдиришиб. Кейин меъёрий қонунларда фуқоролик бурчини адо этиш пайтида, фалокатга йўлиққанларга товон пули тўлаш кўзда тутилмаганлигини мулойимлик билан билдиришди. Уларнинг жавобидан кўнглим тўлмаганлиги учун юқори идораларга ёза бошладим. Ёзганларимнинг бари мен товон пули талаб қилган ташкилотга келиб тушарди. Улар эса алимсоқдан қолган қонунларни рўкач қилиб, бир қолипда ёзилган рад жавобини қайтара бошлашди.\nОхири тоқатим тоқ бўлиб, миршабларни сеҳр-жоду қилиб, товон пулимни ундириб олмоқчи бўлдим. “Форсий” лақабли машҳур фолбин ҳузурига бориб, ҳужжатларимга дам солдирдим. Фолбин, ҳув-ҳувлаб, катта пичоғини ҳужжатларим устига тап-тап босиб, кўриниши даҳшатли бўлган қўл шаклидаги косадан сув ичдирди.\nИшни пухта қилиш мақсадида, яна бир довруқли фолбинга мурожаат қилдим. Буниси ҳам пичоқ билан фол очаркан. У узун сопли пичоғини полга шиддат билан ишқалаганича, олдидаги дафтарини варақлаб, нимадир ўқий бошлади. Ўқигани арабчага ҳам, на форсчага ҳам, ўзбекчага ҳам ўхшамайди. Кейин 150 минг сўм пул чиқаринг, –деди. Сумма миқдори фолида аён бўлибди. Мен ҳозир бунча пулим йўқлигини, агар ишим ҳал бўлса миллион сўм бераман деб, ваъда бериб юбордим. У рози бўлди. Сеҳр ва дуоларини ҳужжатларимга яхшилаб жо қилдида, ҳозирроқ бориб, товон пулимни олишлигим мумкинлигини айтди. Ишим судсиз ҳал бўлганига шукроналар айтиб, чўнтагимдаги бор пулимни фолбинга бердим-да, даъво аризамдаги 90 миллионни ундириш учун товон пули берадиган ташкилотга чопдим.\nСеҳр-жоду қилинган ҳужжатлар папкаси қўлтиғимда, темир панжара билан ўралган қарроргоҳнинг навбатчиси ойнасини тақиллатдим. Ойна сурилиб, навбатчининг калласи кўринди.\n-Сизга нима керак?\n-Менга бошлиқ керак.\n-Сизни чақирганми, исми-фамилиянгиз, -дея, телефонга юзланди.\n– Чақиртиргани йўқ, ўзим келдим.\n-Ҳозир мумкин эмас, қабул куни келасиз,- деди навбатчи ва ойнасини ёпиб олди.\nАччиғим чиқди. Навбатчи мени ким деб ўйлаяпти. Ойнасини яна тақиллатдим.\nНавбатчининг калласи яна намоён бўлди.\n-Яна нима бўлди?\n-Ҳеч нима бўлгани йўқ, эшикни очинг, бошлиғингиздан пул олиб кетишим керак.\n-Пул? Қанақа пул?\n-Пулга ўхшаган пул-да. 90 миллион.\nШундай деб қўлимдаги сеҳрланган ҳужжат тўла папкани навбатчининг нақ тумшуғи тагида ҳаволатдим.\n90 миллионни бошлиқ хонасидан олиб кетадиган шоввозни шу чоққача кўрмаган навбатчининг юзида ғазаб пайда бўлди. Воқеанинг бу ёғини айтиб ўтирмайман. Дуо амаллари товон тўлайдиган идорага таъсир қилмагани учун фолбинларни аферист деб сўкиб, қуённинг расмини чиздим.\nТуш таъбири китоби эса ҳамон бошимга битган бало бўлаётганди. Кимки тушида велосепед миниб юрган бўлса, ҳаракати самарасиз кетади деган таъбирни ўқиб қолиб, узоғимни яқин қилиб турган “Шайтон аравам”ни укамнинг ўғлига ҳадя қилиб юбордим. Хотин қаршилик кўрсатди: “велоспедингиз сизга оёқ ўрнида эди, энди у ёқ-бу ёққа қандай чиқасиз…” Ишинг бўлмасин дедим тўнғиллаб, энди авлиёлардек чилла тутаман. Фақат ертўла қурғур йўқда. Ишларим эса ҳамон бажо бўлмаётган эди. Чунки кун ора лаънати велосепед тушимга кириб, ишларимни барбод қилаётган эди.\nТовон тўлайдиган идора билан ёзишмаларим 18 йил давом этди. Устларидан ёзавериб, уларни жонидан тўйдириб юбордим шекилли, охири биттаси, “судга мурожаат қилиб, товон пулингизни ундириб олишингиз мумкин” деб, жавоб қайтарди. Фуқоролик судининг судьяси эса ишимни беш ой судраб, кейин ҳеч бир сабабсиз рад қилиб юборди. Велосепед тинимсиз тушимга кириб турганидан кейин шўрлик судьяда нима айб деб, ўзимни юпатдим-да, унинг устидан Президент ҳузуридаги судьяларни танлаш ва лавозимларга тавсия этиш комиссиясига ёзиб юбордим.\nШикоятларим вилоят фуқоролик судига келиб тушибди. У ердан қўнғироқ қилиб, бир келиб кетишимни илтимос қилишди. Борсам, менинг ишимни рад этган туманлараро судининг судьяси мен кирган хонада компютер ўйнаб ўтирибди. Ишим билан шуғулланаётган судья эринмай бор воқеани сўради. Чидай олмай, анови бу ерда нима қилиб ўтирибди, устидан яна ёзаман деб, судьяни кўрсатдим. У тура сола хонадан чиқиб кетди.\nҚайтаётганимда ишимни асоссиз рад этган судьяга чора кўрасизларми, деган саволимга, “чора кўрамиз,” деб жавоб қайтарди судья. Ўн беш кундан сўнг вилоят судининг раиси имзоси билан аризамга жавоб олдим. Жавобда шикоятимдаги Важлар ўз исботини топмаганлиги баён қилинган эди.\nАнча-мунча пулимни олиб қўйган адвокатим, “асабингизни бузманг, ҳали Тошкент бор, у ерда ҳақиқат бор, ёзишда давом этинг, деб жоврарди. “Тушимга велоспед канда қилмай кириб турган бўлса, Тошкентинг қўлидан нима келади,”- деб, шикоят ёзишни бас қилдим. Энди ёзсам, бу галварс судья нақ пойтахтга ишга кўтарилиб кетиши мумкин. Шикоятимга сарлавҳа ҳам топиб қўйгандим: “Урса қўпар!”\nҲамма айбни велосепедга тўнкаб ўтирган кунларимнинг бирида, ўзининг ҳақ сўзини айтадиган одам топилди. Ишим ғириллаб олдинга кета бошлади. Юқори истанция суди ишимни кўрар, суд хизматчиларидан биттаси, “акажон, судга келмай қолманг-да, тағин,”- деб, ҳар гал битта қоғозга қўл қўйдириб оларди.\nЗўрнинг орқаси тегирмон тоши юргизаётган эди. Ишим Тошкентдаги нуфузли идораларга бирма-бир бош суқиб, уч ой деганида, “товон пули тўланиши керак,”- деган хулосани елкасига ортмоқлаб қайтиб келди.\n48 йил чеккан ногиронлик азоб-уқубатларим эвазига олган товон пулим ўғлимни уйлантириш тўйига аранг етди. Шунисига ҳам шукур қилдим. Лаънати велосепед эса тушимига киришни бас қилиб, аллақаёқларга гум бўлганди.\n« Фейсбук саҳифаларида Диктатура манзаралари »


#WorldCleanUpDayUzb | Бутунжаҳон тозалик кунига бағишланган акция\n2021 йил 18 сентябрь куни Ўзбекистон Республикаси экология ва атроф-муҳитни муҳофаза қилиш давлат қўмитаси Ички ишлар вазирлиги, Ўзбекистон экологик партияси ҳамда «Sanoat qurilish bank» АТБ Ўзбекистонда Бутунжаҳон тозалик кунига бағишланган акцияни ташкил этдилар.\nСўнгги уч йил ичида мамлакатимиз жаҳон ҳамжамияти билан бирга, бир мақсад сари бирлашиб, Бутунжаҳон тозалик кунида (World Clean Up Day) фаол иштирок этиб келмоқда. Ўзбекистон мазкур йирик экологик ҳаракатга 2019 йилда қўшилди. Акция ҳар йили сентябрь ойининг учинчи шанба кунида ўтказилади.\nҲар йили ўтказиладиган акцияда Қорақалпоғистон Республикаси, Тошкент шаҳри ҳамда вилоятлардан 10 минг нафардан ортиқ кўнгилли фуқаролар иштирок этиб келади.\n2021 йилда Ўзбекистон Республикасидан нафақат давлат ташкилотлари балки нодавлат нотижорат ташкилотлари, бизнес – тузилма вакилларининг ҳам фаол иштирок этиши WorldCleanUpDay котибияти томонидан алоҳида эътироф этилди.\nБутунжаҳон тозалик куни – бу инсоният ўзи яшаб турган ҳудудда тозаликни ўрнатиш ғоясини ифода этади. Бутунжаҳон тозалик куни тариха назар ташланадиган бўлса, мазкур кун ўзининг оддий бошланиш тарихига эга бўлишига қарамасдан жаҳоннинг қатор мамлакатларида оммалашиб кетди. Ғоя даставвал 2008 йил Эстонияда вужудга келиб, 50 000 кўнгиллилар мамлакатни чиқиндилардан холи этиш учун бирлашганлар.\nБугунги кунга келиб мазкур кун кўнгиллиларнинг бир кун давомида 150 дан ортиқ мамлакатни бир мақсад бирлаштирувчи йирик ижтимоий ҳаракатига айланди. Аслида мамлакатимизда авлоддан авлодларга ўтиб келаётган қадриятлар борки, улардан бири бу – ҳашар! У инсонларга меҳр-оқибат, одамийликдан сабоқ берувчи бебаҳо тарбиявий аҳамиятга эга тадбирдир.\nМазкур тадбир республика бўйлаб ташкил этилиб, Тошкент шаҳрида Мирзо Улуғбек тумани Ғафур Ғулом парки шахобчасида ўтказилди.


Т А Н Н О З Х О Н » "Оқдарё овози" газетаси\nТ А Н Н О З Х О Н\nЁши бир жойга бориб қолган бўлсада, хали хам ўзини худди ўн саккиз ёшдаги қиз хисоблаб тинимсиз оро берадиган, эгнига баданига ёпишиб турадиган тор кофта-юбка кийиб юрадиган бу аёл Таннозхонни танисангиз керак. Қаерда ишлайди дейсизми? Очиғи, бу сир. Унинг нима иш қилиши, қайси ташкилотда фаолият кўрсатиши унчалик мухим эмас. Биз учун хали кўпчилик (хатто ишхонасидагилари хам) билмайдиган, сезмайдиган қирралари хақида фикр юритмоқчимиз.\nУнинг босиб ўтган йўли хам ғалатироқ. Қўшни вилоятларнинг бирида туғилиб вояга етгач, қахрамонимиз оилада беш ўғилдан кейин туғилган, ягона қиз эди. Шу боис оилада эрка бўлиб ўсди. Айтгани айтган, дегани деган эди. Мактабни битиргач, ота-онаси таниш билишлари орқали институтга ўқишга киритиб қўйишди. Очиғини айтганда, танишлари орқали имтихонларни топширар, аммо билими ўртача эди. Шу орада курсдоши Аслам билан (исми ўзгартирилган) танишиб қолди. Йигит аъло бахоларга ўқир, жамоат ишларида хам фаол эди. Шу билан бирга камгап, содда ва кўнгли очиқ эди. Буни сезган қиз уни кўз остига олиб қўйди. У хар хил бахоналар билан йигит ижарада турадиган уйга тез-тез бориб турар, дарс бахона дийдор ғанимат деганларидек, у ерда узоқ қолишга бахона изларди. Охири кўп вақтдан бери ўйлаб юрган ниятини амалга оширди.\nБахор пайти эди ўшанда. Чамаси саккизинчи март эди. Таннозхон Аслам билан дарсдан чиқишгач, кинога тушишди. Шунда қиз йигитнинг қўлидан ушлаганча:\n- Мени байрам билан табрикламайсизми?, - деди.\n- Албатта табриклайман, хўш, нима олиб беришимни истайсиз?, - деди йигит хам худди шу гапни кутиб тургандай.\n- Менда бир таклиф бор, - деди қиз эркаланиб. – Бозорлик қилиб, сизнинг квартирангизга бориб байрам қилсак, нима дейсиз?\nҚизнинг айёрона ниятидан бехабар бўлган содда йигит:\n- Яхши бўларди. Шундай қиламиз, кейин сизга қандай совға олишни ўйлаб кўрамиз, майлими?, - деди.\nШу тариқа иккаласи бозор қилишиб, йигитнинг квартирасига боришди. Биргалашиб димлама тайёрлашди. Дастурхон безатиб байрам қилишни бошлашди. Йигит дўкондан олган коньякдан қуяркан, қизга ўқтин-ўқтин қараб қўяр, гўё дунёда иккисидан бошқа бахтиёр одам йўқдек эди. Икки қадахдан ичишгандан сўнг, йигитнинг юзлари қизиди. Доимо камгап бўлган йигит сўзамол бўлиб қолди. Бундан фойдаланган қиз магнитафонни қўйиб, шўх рақсга туша бошлади ва йигитни ёнига чорлади. Юзлари қизарган йигит қиз билан хиром айлар, гохида қизнинг белидан қучар, нима қилаётганлигини ўзи хам билмасди.\nХуллас, шу куни қиз йигитнинг уйида тунаб қолди ва уни қармоққа илинтирди. Шу воқеа сабаб йигитнинг бурнидан ип ўтказиб олди. Бу пайтда улар институтни битириш арафасида эдилар. Кўп ўтмай йигитнинг хонадонида данғиллама тўй бўлиб ўтди. Тўйдан кейин диплом олишгач, ишга жойлашишди. Аслам туман марказидаги савдо ташкилотида ишлар, Таннозхон эса нуфузли бир корхонада кадрлар масалалари бўйича муовин эди. У хар қандай рахбар билан тил топишар, ўзига оро беришни, ўзига мос кийимлар топиб кияр, баъзида сотиб олган кўйлаклари ёқмаса, энг тажрибали тикувчиларга буюртма бериб кўйлак ёки бошқа кийимлар тиктирарди. Шу кунлардан бошлаб у эркакларнинг даврасида тез-тез бўлиб турадиган одат чиқарди. Ташкилотдаги байрамлар, туғилган кунлар Таннозхонсиз ўтмас, уйга хам баъзан ярим тунда келар, ароқ ичганлиги сезилиб турар, аммо эр хотинига бирорта қаттиқ гап айта олмасди. Айниқса оилада бирин-кетин уч фарзанд дунёга келгандан сўнг, хотинининг юриш-туриши ўзгарди. Илгарилари хўжайин, мен бугун ишдан кеч қайтаман, тадбиримиз бор, дейдиган бўлса, бора-бора умуман сўрамайдиан одат чиқарди. Илгарилари ёшига мос кийиниб, бошига рўмол ўраган бўлса, бора-бора очиқ-сочиқ кийинадиган, сочини ёйиб юрадиган одат чиқарди. Эрнинг хамма дарди ичида эди. Бирор нарса дейдиган бўлса хотини болаларининг олдида хам тап тортмай уят сўзларни хам қалаштириб ташлар, бундан эр ўзини ноқулай сезарди. Шу сабаблар боис хотинига лом-мим дея олмасди. Аёл оилада якка хукмрон бўлиб олганди. Ёши қирқдан ошиб элликка яқинлашаяптики, ахвол шу. Ўғил уйлантириб, қиз чиқарган Таннозхон хамон азалий одатини ташламас, шу ёшда хам базмлар, туғилган кунлардан ароқ ичиб келар, эр эса хотинининг бундай қилиқларидан қўни-қўшни олдида уялар, нима қилишни билмай боши қотганди. Шундай пайтларда бошини олиб узоқ-узоқларга кетгиси келар, аммо жондан азиз фарзандларини, набираларини кўзи қиймас, уларсиз яшашини тасаввур хам қила олмасди. Фақат куну-тун Яратгандан хотинига инсоф тилар, унинг яхши томонга ўзгаришини жуда-жуда истар, шундай кунлар келишини сабрсизлик билан кутарди…\n04 окт, 10:07


Тошкентнинг тўртта тумани солиқ инспекциясида бошлиқ ўзгарди\nТошкентнинг тўртта тумани солиқ инспекциясида бошлиқ...\n09.08.2018 15:03 0 520\nЎзбекистон Республикаси Давлат солиқ қўмитаси раҳбариятининг 2018 йил 8 августдаги буйруғига асосан Тошкент шаҳрининг тўртта туман давлат солиқ инспекцияларига янги бошлиқ тайинланди. Бу ҳақда қўмита матбуот хизмати хабар берди.\nҒиёс Дўсмухаммедов – Тошкент шаҳар Яшнобод тумани давлат солиқ инспекцияси бошлиғи лавозимига тайинланди.\nҒ.Дўсмухаммедов 1968 йилда туғилган, маълумоти олий, иқтисодчи. 1999 йили Тошкент молия институтини тамомлаган.\nСолиқ органларидаги меҳнат фаолиятини 1994 йилда Тошкент шаҳар Юнусобод тумани давлат солиқ инспекцияси Жисмоний шахсларни солиққа тортиш бўлими давлат солиқ инспектори вазифасидан бошлаган. Кейинчалик туман давлат солиқ инспекцияси бўлим бошлиғи, инспекция бошлиғи ўринбосари, Тошкент шаҳар давлат солиқ бошқармаси бўлим бошлиғи лавозимларида фаолият юритган.\nҒ.Дўсмухаммедов 2018 йил июнь ойидан буён Тошкент шаҳар Яккасарой тумани давлат солиқ инспекцияси бошлиғи вазифасини бажарувчиси лавозимида ишлаб келаётган эди.\nРавшан Раимов – Тошкент шаҳар Чилонзор тумани давлат солиқ инспекцияси бошлиғи лавозимига тайинланди.\nР.Раимов 1976 йилда туғилган, маълумоти олий, иқтисодчи-математик. 1998 йили Тошкент давлат иқтисодиёт университетини тамомлаган.\nСолиқ органларидаги меҳнат фаолиятини 1999 йилда Тошкент шаҳар Чилонзор тумани давлат солиқ инспекцияси Жисмоний шахсларни солиққа тортиш бўлими давлат солиқ инспектори вазифасидан бошлаган. Кейинчалик туман давлат солиқ инспекцияси бўлим бошлиғи, инспекция бошлиғи ўринбосари, Тошкент шаҳар давлат солиқ бошқармаси бўлим бошлиғи лавозимларида фаолият юритган. 2017 йил октябрь ойидан буён Давлат солиқ қўмитаси бош бошқарма бошлиғи лавозимида ишлаб келаётган эди.\nШокирбек Исоқов – Тошкент шаҳар Учтепа тумани давлат солиқ инспекцияси бошлиғи лавозимига тайинланди.\nШ.Исоқов 1962 йилда туғилган, маълумоти олий, иқтисодчи. 1986 йили Тошкент халқ хўжалиги институтини тамомлаган.\nСолиқ органларидаги меҳнат фаолиятини 1995 йилда Тошкент шаҳар Сирғали тумани давлат солиқ инспекцияси савдо корхоналари ва хизмат кўрсатиш тармоқларини назорат қилиш бўлими давлат солиқ бош инспектори вазифасидан бошлаган. Кейинчалик туман давлат солиқ инспекцияси бўлим бошлиғи, инспекция бошлиғи ўринбосари, Тошкент шаҳар давлат солиқ бошқармаси давлат солиқ бош инспектори лавозимларида фаолият юритган.\nШ.Исоқов 2017 йил апрель ойидан буён Тошкент вилояти Чирчиқ шаҳар давлат солиқ бошлиғи вазифасини бажарувчиси лавозимида ишлаб келаётган эди.\nАловитдин Иноғомов – Тошкент шаҳар Бектемир тумани давлат солиқ инспекцияси бошлиғи лавозимига тайинланди.\nА.Иноғомов 1980 йилда туғилган, маълумоти олий. 2009 йили Тошкент молия институтини солиқлар ва солиққа тортиш йўналиши бўйича тамомлаган.\nСолиқ органларидаги меҳнат фаолиятини Тошкент шаҳар Юнусобод туман давлат солиқ инспекцияси Бухгалтерия ҳисоби ва таъминоти бўлими 1–даражали ҳисобчи вазифасидан бошлаган. Кейинчалик туман давлат солиқ инспекцияси шўъба бошлиғи, Тошкент шаҳар давлат солиқ бошқармаси бўлим бошлиғи лавозимларида фаолият юритган.\nА.Иноғомов 2018 йил март ойидан буён Тошкент шаҳар давлат солиқ бошқармаси бошлиғининг ўринбосари вазифасини бажарувчиси лавозимида ишлаб келаётган эди.\nТошкент солиқ инспекцияси


Ҳужжатлар жойида, товарларни божхонадан ўтказиб олиш мумкин бўлса-да, божхоначилар товарларни омборда жойлаштиришни талаб қиладиган вазиятга бир неча марта тўқнаш келдик. Агар товарларни божхона постига олиб кириш кунида божхонадан ўтказиш мумкин бўлса, уларни божхона омборида жойлаштириш мажбурийми?\nМЧЖ ТИА бўлими мутахассиси.\n– «Вақтинчалик сақлаш» божхона режими тўғрисидаги низомга (ДБҚ томонидан тасдиқланган, АВ томонидан 17.06.1998 йилда 447-сон билан рўйхатдан ўтказилган) кўра товарларни етказиб бериш жойидаги божхона органига (БЮДнинг божхона расмийлаштирувини амалга оширадиган божхона постига) тақдим этиш пайтидан бошлаб уларни чиқаришга ёки танланган божхона режимига тақдим этишга қадар вақт ичида товарлар божхона назорати остида вақтинча сақланишда бўлади. Тақдимот юк ташувчи ёки у ваколат берган шахс томонидан божхона органига юк етказиб берилишини назорат қилиш дафтарчаси ёки бошқа ташиш ҳужжатларини товарлар ва транспорт воситалари келтирилганидан кейин 30 дақиқадан кечиктирмай тақдим этишдан иборатдир. Агар улар божхона постининг ишламайдиган вақтида келтирилган бўлса – у иш бошлаганидан кейин ярим соат мобайнида. Билдирувнома берилганидан кейин ва божхона омборига жойлаштиргунга қадар фақат божхона пости ходимининг ҳозирлигида транспорт ва товарларни назоратсиз қолдириш, турган жойини ўзгартириш, товарларни тушириш ва қайта ортиш, уларнинг жойлашган жойини ўзгартириш, ўрамни очиш, идентификация воситаларини ўзгартириш, олиб ташлаш ёки йўқ қилиш мумкин.\nФақат товарлар ва транспортнинг божхона расмийлаштируви улар божхона органига тақдим этилганидан кейин 3 соат мобайнида тугалланган тақдирда, башарти улар доимий божхона назорати остида бўлса, вақтинчалик сақлаш қўлланмаслиги мумкин.\nНизомнинг 2.4-бандига кўра, товарлар ва транспорт воситалари келтирилганлиги тўғрисида божхона органи хабардор қилинганидан кейин 24 соат мобайнида улар вақтинчалик сақлаш учун тегишли турдаги божхона омборига жойлаштирилиши керак. Агар хабардор қилинмаган бўлса, кўрсатилган муддат уни бериш муддати тугаган пайтдан ҳисобланади. Агар бир сутка давомида товарлар ва транспорт воситаларининг божхона расмийлаштируви тўлиқ тугалланган бўлса, уларни божхона омборига ҳақиқатда жойлаштириш (омбор эгаси томонидан ҳақиқатда қабул қилиш) талаб қилинмайди.


islamkingdom | Islomiy maqolalar\n\_ Islomiy maqolalar\nAxloq va guvoh\nTarjimai hol va tarixi\nSura [ Yûnus ] aya  Бас, қачонки У зот уларга нажот берса, кўрибсизки, улар ер юзида ноҳақдан зулм қилурлар. Эй одамлар! Бу зулмингиз фақат ўз зиёнингизгадир. Бу ҳаёти дунё матоҳи, холос. Сўнгра Бизга қайтишингиз бор. Бас, Биз нима амал қилганингизнинг хабарини берурмиз.\nSura [ An-Nisâ’ ] aya  Эй иймон келтирганлар! Адолат ила туринг ҳамда агар ўзингиз, ота-онангиз ва қариндошларингиз зиддига бўлса ҳам, Аллоҳ учун тўғри гувоҳлик берувчи бўлинг. Агар у бой бўлса ҳам, камбағал бўлса ҳам, Аллоҳ унга яқинроқдир. Ҳавои нафсга эргашиб, адолатсизлик қилманг. Агар тилингизни бурсангиз ёки юз ўгириб кетсангиз, албатта, Аллоҳ нима қилаётганингиздан хабардордир. (Демак, гувоҳлик Аллоҳ учун бўлиши керак. Бошқа нарса учун эмас. Бирор шахс учун эмас, қабила учун эмас, ҳизб ёки халқ учун эмас. Ана шундагина адолатли гувоҳлик бўлади. Албатта, одамнинг ўзига қарши гувоҳлик бериши, ота-онаси ёки қариндош-уруғига қарши гувоҳлик бериши осон эмас. Бу иш гапиришга осон, холос. Лекин илоҳий таълимот шуни ирода қилади. Ана шундагина ҳақиқий адолат юзага чиқиши мумкин.)\nSura [ Luqmân ] aya  Агар ер юзидаги дарахтнинг барчаси қаламлар бўлиб, денгиз–уни ортида етти денгиз мадад бериб туриб (сиёҳ) бўлса ҳам, Аллоҳнинг калималари битмас. Албатта, Аллоҳ азиз ва ҳакимдир.\nSura [ Ad-Dhuhâ ] aya  Ва, аммо, Роббингнинг берган неъмати ҳақида сўзла.\nSura [ Al-Baqarah ] aya  Бас, Мени эслангиз, сизни эслайман. Ва Менга шукр қилингиз, куфр қилмангиз.


Нью-Йоркда Қосим-Жўмарт Тўқаев турли компаниялар вакиллари билан учрашди - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nНью-Йоркда Қосим-Жўмарт Тўқаев турли компаниялар вакиллари билан учрашди\nНью-Йорк сафари доирасида Қосим-Жўмарт Тўқаев таниқли америкалик сиёсатчи, «Eurasia Group» таҳлил-консалтинг компанияси асосчиси ва президенти Ян Бреммер билан учрашди. Томонлар Технологик ривожланишнинг замонавий трендларини муҳокама қилди. Қозоғистон Президенти Ян Бреммерни «Astana Club» халқаро мулоқот майдончаси ишида қатнашишга чақирди.\nДавлат раҳбарининг АҚШдаги икки томонлама учрашувлари «Goldman Sachs» президенти билан якунланди. Компаниянинг Қозоғистондаги фаолиятидаги асосий йўналишлар, шулар қаторида «Астана» халқаро молиявий маркази фаолияти доирасида ҳамкорлик масаласи муҳокама қилинди. Қосим-Жўмарт Тўқаев Дэвид Соломонга мамлакатимизда амалга оширилаётган хусусийлаштириш жараёнидаги иштирок, шу жумладан, ўтган йили «Астана» биржаси акционерлари қаторига киргани учун миннатдорчилик билдирди.\n- «Астана» халқаро молиявий маркази биржаси иштирокчиси бўлганингиз учун табригимни қабул қилинг. Компания юртимиздаги қатор лойиҳаларга эътибор қаратаётганидан хабардормиз. Масалан, «Қазмунайгаз», «Қазпочта» ҳамда «Самуриқ-Энержи» каби корхоналар айпиосида қатнашиш истагини билдирдингиз.\nДЭВИД СОЛОМОН, «GOLDMAN SACHS» КОМПАНИЯСИ ПРЕЗИДЕНТИ:\n- Узоқ муддатли режалар асосида ҳамкорлик ўрнатиш зарур. Зеро, жуда муҳим ишларни амалга ошираётганингизга гувоҳ бўляпмиз. Бу жараёнда биз ҳам иштирок этяпмиз. 2020 йилдаги айпиога қатнашиш режалар рўёбга чиқишида имкон беради, деган фикрдаман.\nНью-ЙоркAstana ClubҚосим-Жўмарт ТўқаевEurasia GroupЯн Бреммер\nҚозоғистон Президенти Жанубий Корея Ташқи ишлар вазирини қабул қилди\nНурсултон Назарбоев Турк кенгаши VII саммитида иштирок этди\nҚозоғистон Афғонистонга 80 миллион долларлик кўмак кўрсатган\nҚозоғистон ва Россия музейлари тажриба алмашади


Бош вазирнинг виртуал қабулхонаси орқали ИИВга келиб тушган барча мурожаатларнинг 40 фоизини прописка масаласи ташкил этади\n15:00 / 11.10.2016\n– Фуқароларнинг Ички ишлар вазирлигига, соҳавий хизматларимизга мурожаат қилишлари учун барча шарт-шароит яратилган, – дейди И.Турғунов. – Аҳоли тизимимизга хат, интерфаол усул ва ишонч телефонлари орқали бемалол ўзлари дуч келган муаммо ва масалалар бўйича мурожаат қилиши мумкин.\nҚонун талабларидан келиб чиқиб вазирлик тизимида мурожаатлар билан ишлаш соҳасида кенг қамровли чора-тадбирлар амалга оширилмоқда. Ушбу соҳадаги ишларни янада яхшилаш мақсадида 2016 йил бошида вазирликнинг “2016-2017 йиллар давомида ички ишлар органларининг мурожаатлар билан ишлаш соҳасидаги фаолиятини такомиллаштириш концепцияси” қабул қилинган. Уни амалга ошириш бўйича аниқ чора-тадбирлар дастури ишлаб чиқилган.\nБелгиланган вазифалар ижроси доирасида мурожаатлар билан ишлаш тизими такомиллаштирилди, моддий-техник базаси мустаҳкамланди. Электрон, оғзаки ва ёзма мурожаатларни кўриб чиқиш учун қулай шарт-шароитлар яратилди.\n– Ички ишлар идораларида электрон мурожаатлар билан ишлаш қандай йўлга қўйилган?\n– Ички ишлар вазирлигининг www.mvd.uz сайти орқали фуқароларга ўндан ортиқ интерфаол хизматлар кўрсатилмоқда. Сайт Ягона интерактив давлат хизматлари порталига уланган. Аҳоли мазкур портал орқали ёки сайтимизда кўрсатилган бошқа имкониятлар орқали бизга мурожаат қилиши мумкин. Унда ишонч телефонлари ва вазирлик электрон манзили кўрсатилган.\nФуқаро ва юридик шахсларга қулайликлар яратиш мақсадида вазирлик марказий аппаратининг бевосита мурожаатлар билан ишловчи асосий соҳавий хизматлари, яъни шахсий таркиб билан ишлаш хизмати, йўл ҳаракати хавфсизлиги, ҳуқуқбузарликларнинг олдини олиш, тергов бош бошқармалари, хорижга чиқиш, келиш ва фуқароликни расмийлаштириш бошқармаси ҳамда ҳудудий ички ишлар органлари Ягона интерактив давлат хизматлари порталига тўлиқ уланган.\nБу билан фуқаро ва юридик шахсларнинг мурожаатлари тўғридан-тўғри ушбу соҳавий хизматлар томонидан қабул қилиниши йўлга қўйилган. 2016 йилнинг 9 ойи мобайнида Ягона интерактив давлат хизматлари портали орқали жами тўрт мингдан зиёд мурожаат келиб тушди.\nБундан ташқари, ички ишлар вазирлиги раҳбарияти қабулига фуқаро ва юридик шахсларга “электрон навбат”га ёзиш орқали интерактив хизмат кўрсатилиши йўлга қўйилган. 2016 йилнинг 9 ойи мобайнида 185 фуқаро ушбу хизмат ёрдамида вазирлик раҳбарияти томонидан қабул қилинди.\nТошкент шаҳрининг барча туман ИИБларининг хорижга чиқиш, келиш ва фуқароликни расмийлаштириш бўлимларида биометрик паспортни расмийлаштириш учун фуқароларнинг аризаларини электрон тарзда қабул қилиш ва навбатга қўйиш тизими жорий этилди.\n– Ўзбекистон ҳукумати порталида очилган мамлакат Бош вазирининг виртуал қабулхонаси орқали тушаётган мурожаатларда Ички ишлар вазирлигига тааллуқли саволлар ҳам бўлиши табиий. Бу мурожаатлар билан ишлаш қандай ташкил этилмоқда?\n– Вазирлигимизда Ўзбекистон Республикаси Бош вазирининг виртуал қабулхонаси орқали келиб тушаётган мурожаатлар билан ишловчи махсус бўлим ташкил қилинди. Бўлим зарурий техник воситалар билан тўлиқ таъминланди ва унинг фаолияти алоҳида назоратга олинди. Келиб тушаётган мурожаатларнинг тез ва сифатли бажарилишини таъминлаш мақсадида улар фақат вазирликнинг марказий аппарати томонидан кўриб чиқилиши йўлга қўйилди.\nИИВнинг барча марказий соҳавий хизматларига виртуал қабулхона орқали келиб тушган ҳар қандай мурожаат бўйича шахсан биринчи раҳбарнинг масъуллиги белгиланди. Соҳавий раҳбарга ариза бўйича тўлиқ ва сифатли маълумотларни ўз вақтида тақдим этиш, ҳисобини юритиш ва таҳлил қилиш вазифалари юклатилган.\nВиртуал қабулхона орқали Ички ишлар вазирлигига жами 3,5 мингдан зиёд мурожаат келиб тушди. Уларнинг 40 фоизи прописка, биопаспорт олиш ва фуқаролик масалаларига тааллуқли. Мурожаатларнинг 80 фоиздан ортиғи Тошкент шаҳри ҳамда Андижон, Фарғона, Самарқанд, Қашқадарё, Сурхондарё ва Тошкент вилоятларига тўғри келади.\nИчки ишлар вазири томонидан ушбу йўналишдаги барча тадбирлар алоҳида назоратга олинган, уларнинг ўз вақтида ва сифатли бажарилиши таъминланади.\nвиртуал қабулхона прописка\nДоимий пропискасиз Тошкент шаҳрида уй сотиб олиш мумкин бўлади


Туркияда Ўзбекистоннинг буюк мутафаккирлари ҳақида ҳужжатли фильмлар суратга олинмоқда\nАНҚАРА, 10 сентябрь. /«Дунё» АА/. «Хива – Туркий дунё маданияти пойтахти» халқаро дастури доирасида мамлакатимизнинг Туркиядаги элчихонаси томонидан қатор муҳим лойиҳалар амалга оширилмоқда. Улардан бири — буюк аждодимиз Абу Райҳон Беруний ҳаёти ва ижодий мероси ҳақида кўп қисмли «Dunyamizi aydinlatanlar» фильми ҳужжатли фильмларнинг биринчи туркуми доирасида суратга олинмоқда, деб хабар бермоқда «Дунё» АА мухбири.\nФильм Туркия Маданият ва туризм вазирлиги, БМТ Цивилизациялар альянсининг Туркия миллий координацияси, Истанбул халқаро цивилизация тадқиқотлари уюшмаси (MED-AR), шунингдек, Истанбулдаги Беруний университети томонидан молиялаштирилмоқда.\nФильмда таниқли ўзбек актёрлари ҳам иштирок этган. Шунингдек, Беруний ҳақида ўзбек олимлари билан суҳбатлар уюштирилган. Фильмга инглиз ва ўзбек тилидаги субтитрлар қўшилган. Уни суратга олиш ишлари Беруний ҳаёти, фаолияти ва илмий мероси билан боғлиқ жойлар, шу жумладан Ҳиндистон, Туркия ва Ўзбекистон ҳудудларида амалга оширилди. Картина сценарийси таниқли турк шарқшунос олими Бекир Карлига томонидан ёзилган. Б. Карлига Шарқнинг буюк мутафаккирлари ҳақида ҳужжатли фильмлар тайёрлаш тажрибасига эга. Унинг бошчилигида суратга олинган «Шарқдан Ғарбга оқаётган дарё» фильми Шарқдан Ғарбга цивилизацияларнинг «трансфузияси» ҳақида ҳикоя қилади ва дунёнинг 45 мамлакатида намойиш этилган.\nЎзбекистон Республикаси Маданият вазири Озодбек Назарбеков Туркияга сафари давомида Беруний номидаги университетда БМТ Цивилизациялар альянси бўйича Миллий координатор, Туркия маданият ва туризм вазирининг маслаҳатчиси, профессор Бекир Карлига бошчилигидаги туркиялик ҳужжатли фильм ижодкорлари билан учрашди.\nТадбирда Абу Райҳон Беруний ҳақидаги ҳужжатли фильмнинг дастлабки тақдимоти бўлиб ўтди. Ушбу кўп қисмли лойиҳани суратга олиш ва халқаро тадбирларда, шу жумладан, «Хива - Туркий дунё маданият пойтахти-2020» дастурига бағишланган фильмларни суратга олиш бўйича қўшма ишларни якунлаш масалалари муҳокама қилинди.\nУчрашувда турк олими, ҳозирги пайтда Туркияда Ўзбекистоннинг бой тарихий ва маданий меросига тобора кўпроқ қизиқиш билдирилаётганини таъкидлади. Суратга олинган фильм инсоният цивилизацияси ривожига беқиёс ҳисса қўшган Шарқнинг буюк мутафаккирлари тўғрисида мавжуд маълумотларни тўлдиришга мўлжалланган. Беруний ҳақидаги фильм сюжети марказида қаҳрамоннинг фанга бўлган муҳаббати туради. Бундан ташқари «Цивилизация энциклопедисти – Ибн Сино», «Улуғбек ва унинг расадхонаси» ва бошқа ҳужжатли фильмларни суратга олиш режалаштирилган.\nАмерикаликлар «Лазги» рақсини онлайн тар...\nХоразм вилояти туризмни ривожлантириш департаменти "Eurasia Virtual Academy" билан ҳамкор...


ОАВлар Анжелина Жолининг янги ишқий саргузаштлари ҳақида бонг урди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари ОАВлар Анжелина Жолининг янги ишқий саргузаштлари ҳақида бонг урди\t11:21, 08 октябрь\tГолливуднинг гўзал жуфтликларидан бири ҳисобланган Анжелина Жоли ва Бред Питт жуфтлиги энди ярашмайдиган кўринади, деб хабар берди “Тvzvezda.ru/news” нашри.\nЯқинда Анжелина баданидаги Питтнинг шарафига чиздирган барча татуировкаларни ўчириб ташлади. Бунга актрисанинг янги ошиғи сабаб бўлган, деган тахминлар илгари сурилган. The Hollywood Life нашрининг ёзишича, актрисанинг янги ошиғи Яқин Шарқда яшовчи миллионер одам бўлиб, Анжелина Жоли БМТнинг кўнгилли элчиси ҳисоблангани боис, улар БМТ да ўтказилган хайрия ишларига бағишланган кечада танишишган. Жоли ажрим ҳақида маълум қилганидан бир ой ўтиб, собиқ эрига болалар билан учрашишга рухсат берган. People журналининг берган маълумотига кўра, бу учрашув жуда ҳаяжонли кечган. Аёллар қалбини забт этишга устаси фаранг бўлган Бред Питт олти фарзандидан айрилганидан жуда қийналмоқда. Питт болалари билан бир неча соат бирга бўлган. Болаларга Жолининг ўзи васийлик қилмоқда. Ҳозирда эр-хотин вақтинчалик битимга келиб, Питтнинг болалар билан қисқа муддатга учрашишига келишишган ва қатъий чекловлар қўйилган.\nКамерон Диасдан чиройли қомат сари 6 қадам\tЎзбекистонда хизмат кўрсатган артист Маҳмуджон Азимовга орадан 15 йил ўтиб лицензияси қайтариб берилди\tУй бекалари учун бахтли турмушнинг 8 сири\tЎғлингизга тўғри тарбия бераяпсизми?\tРайҳон Ҳиндистон кўчаларида “сайр қилиб юрган” филни тўхтатишга уринди(Фото ва видео)\tОбид Асомов олтинчи марта бува бўлди\tОтправить


07 декабр 2021, Тошкент вақти: 23:21\nХитойнинг мунозарали “Бир макон, бир йўл” ташаббуси доирасида амалга оширилаётган инфратузилма лойиҳалари Пекиннинг бутун дунё бўйлаб иқтисодий ва сиёсий таъсирини кенгайтиришга қаратилган саъй-ҳаракатлари ҳақидаги муҳокамаларда асосий ўринни эгаллаб келмоқда.\nВашингтондаги Стратегик ва халқаро тадқиқотлар марказининг Осиё билан қайта боғланиш лойиҳаси таҳлилчиси ва директори Жонатан Ҳиллман Хитойнинг интернет ва умуман рақамли оламдаги интилишлари ҳақида китоб ёзди.\n“АҚШ ва Хитой ўртасидаги технологик мусобақанинг фақат биринчи босқичига гувоҳ бўлдик. У асосан ривожланган мамлакатлар билан чекланди”, деди Ҳиллман Озодлик билан суҳбатда.\n“Аммо ҳақиқий рақобат ривожланаётган мамлакатларда содир бўлади”, деди “Рақамли ипак йўли: Хитойнинг дунёни тармоққа улаш ва келажакда ютиш уринишлари” (The Digital Silk Road: China’s Quest To Wire The World And Win The Future) китоби муаллифи.\n“Бу кўзга кўринмайди, лекин ҳамма ерга тарқалган. Ҳатто анъанавий инфратузилма лойиҳалари ҳам рақамли компонентга эга”, деди у.\nПекин ва Вашингтон 5G ва сунъий интеллектга таянадиган кузатув тизимларидан тортиб, оптик толали кабелларгача бўлган технологиялар бўйича бир-бири билан беллашмоқда. Ҳиллман ўз китобида бу ҳақда “Тармоқ урушлари бошланди”, деб ёзди.\n“Ҳозир мураккаб давр ва давом этаётган рақобат бундан ҳам мураккаб”, дея қўшимча қилди у.\n“Кўзга кўринмайди, лекин ҳамма ерга тарқалган”\nАвгуст ойида “Huawei” Хитой ширкати ҳамда АҚШда жойлашган “Business Efficiency Solutions” кичик ширкати ўртасидаги кўп йиллик қонуний кураш Америка федерал судига оширилди. Пудратчи ширкат Хитой ширкатини ўз технологиясини ўғирлаганликда ҳамда Покистонда амалга оширилган ҳуқуқни муҳофаза қилиш лойиҳаси ҳақида маълумот ўғирлаш учун “орқа эшикларни” яратишга мажбурлашда айбламоқда.\nАҚШ расмийлари бир неча йилдан бери Хитой ҳукумати “Huawei” ширкати қурилмалари ёрдамида жосуслик қилиши мумкинлиги ҳақида хавотир изҳор қилиб келади. Ширкат эса бу айбловларни рад этмоқда.\nАммо “Business Efficiency Solutions” даъвосида “Huawei” кичик ширкатни Лаҳорда Хитой қўллови билан амалга оширилган “Хавфсиз шаҳар” кузатув лойиҳаси орқали покистонликлар ва ҳукумат амалдорлари ҳақида маълумот тўплаш имкониятини берадиган тизимни ўрнатишга мажбурлагани айтилади.\nСуд жараёни ҳалигача давом этмоқда.\nХитойнинг “рақамли ипак йўли” бутун дунё бўйлаб кенгаймоқда. Хитой президенти Си Цзиньпин ўз мамлакати 2025 йилга бориб илғор ишлаб чиқарувчига айланиши, 2035 йилгача янги технологиялар стандартларини белгилай бошлаши, 2050 йилга бориб эса қудратли кучга айланишини истайди.\nБу мақсадларга эришиш учун Си Хитой ширкатларини мамлакат ичидаги рақамли инфратузилмага катта сармоя ётқизишга ҳамда “Бир макон, бир йўл” ташаббуси доирасида ўз маҳсулотларини хорижий мамлакатларга тарқатишга ундаб келади.\nБу ҳолатни келажак бозорлари учун кураш, дея ифодалаш мумкин.\nХитой кўзлаган мақсадларига эришса, мамлакат тижорий ва стратегик устунликка эришади. Бу эса Пекинга глобал миқёсда молия, алоқа ва маълумот оқимини жиловлаш имконини беради.\nКитобда Вашингтон Хитойнинг технология соҳасида қудрати ривожланишига ўзи хоҳламаган ҳолда ёрдам бергани кўриб чиқилган. Вашингтон янги технологиялар ахборот оқимини очиқ сақлашига ва Хитой демократик тизимга ўтишига туртки бўлишига ишонган.\n“Технология билан боғлиқ ошиқча оптимизм бўлган, уланиш ва технология эркинлик тарқалишига ёрдам беради, деб ўйлашган”, деди Ҳиллман.\n“Аммо технология – восита ва кўриб турганимиздек, уни репрессия ҳамда авторитар ҳукмдорларга ёрдам бериш йўлида ҳам ишлатиш мумкин”.\nСтратегик ва халқаро тадқиқотлар маркази 2019 йилда эълон қилган ҳисоботига кўра, “Huawei” ширкати имзолаган “Хавфсиз шаҳар” шартномаларининг 71 фоизи инсон ҳуқуқлари оёғости қилинадиган давлатлар билан тузилган.\nЎзгариб бораётган жанг майдони\nСўнгги йилларда Хитой ширкатлари ўз маҳсулотларини ва хизматларини арзонроқ нархларда таклиф қилиш ва ғарблик рақобатчиларига қараганда назоратга озроқ эътибор қаратиш орқали бозор улушининг катта қисмини қўлга киритди.\nМарказий Осиёда Хитой технология ширкатлари аллақачон катта роль ўйнай бошлаган.\n2019 йилда “Huawei” Ўзбекистон ҳамда “Hikvision” ширкати билан автотранспорт ҳаракатини кузатиш бўйича кенг кўламли тизимини йўлга қўйиш бўйича 1 миллиард доллар қийматга эга шартномани имзолади. Hikvision уйғур миллатига мансуб шахслар чеҳрасини аниқлаш дастурини ишлаб чиққан.\nҚирғизистон пойтахти Бишкекда 2019 йилда очилган полиция қўмондонлик маркази ҳам юзни аниқлаш камераларини Хитой ширкатларидан олган.\nРоссия янги авлод 5G телекоммуникация тармоқларини ўрнатишда эҳтиёткорлик билан “Huawei” ширкатига таянмоқда. Кремль мамлакат мустақил равишда юқори сифатли 5G технологиясини ишлаб чиқаришга қодир эмаслигини тан олади. Бу ҳолат Хитой ширкатининг Россия бозоридаги ўрнини мустаҳкамлабгина қолмай, бошқа ривожланаётган бозорлар учун курашда ширкат мавқеини яхшилайди.\nҲиллман ўз китобида таъкидлаганидек, ушбу технологик рақобат ҳозирча бошланғич босқичда ва келгуси йилларда сиёсий ҳодисалар ва янги технологиялар ривожланиб бориши билан кескин ўзгариши мумкин.\nБир вақтлар Ғарб сиёсий доираларида йирик ширкат сифатида кўрилган “Huawei” АҚШ бошчилигидаги дипломатик босим ва санкциялар ортидан қийинчиликларга дучор бўлди. Натижада ширкат янги бизнес йўналишларига кирди, чет элда бозор улушидан айрилди ҳамда АҚШдан мустақил таъминот занжирини қуришга мажбур бўлди.\nЖорий йилнинг август ойида “Huawei” 2021 йилнинг биринчи ярмида даромади 29 фоизга қисқарганини эълон қилди. Ширкат раиси компаниянинг асосий мақсади “омон қолиш” эканини таъкидлади.\nАҚШ, Европа Иттифоқи, Ҳиндистон ва Япония ҳам “Бир макон, бир йўл” лойиҳасига муқобил яратишга киришди ва рақамли инфратузилмага катта эътибор қарата бошлади.\nҲиллман рақамли технология жанг майдонидаги рақобат АҚШ учун энг қийин вазифалардан бири, деб ҳисоблайди.\nМуаллиф бугунга қадар АҚШ асосан санкциялар ва экспорт назорати каби “мудофаа” чораларини кўриб келаётганини айтди. Унинг сўзларига кўра, бундан нари Вашингтон янги технологияларни ишлаб чиқиш каби “ҳужум” чораларини кўра бошлаши керак бўлади.\n“Ишончли муқобилларни таклиф қилмасдан, Хитой фаолиятини танқид қилиш билан чекланиб қолиш хавфи бор”, деди Ҳиллман.\n“Шунчаки танқид қилавермай, рақобат қилиш ҳақида ҳам ўйлашимиз керак”, дея сўзини якунлади у.


Ўрхон Инанди адвокатига Қирғизистонда ўғирланиши ва Туркияга олиб келингани ҳақида гапириб берди\n“Сапат” таълим тармоғининг президенти Ўрхон Инанди адвокати Халил Иброҳим Йилмазга уни уч қирғиз эркак ўғирлаб кетганини айтди.\nАзаттйк билан суҳбатда адвокат Инанди билан Хавфсизлик хизмати, прокуратура ва судда кўрсатма берганида учрашганини айтди.\n«Уни ким ўғирлаб кетганини билмайди. Аммо унинг сўзларига кўра, ўғирлаб кетувчилар қирғизистонликлар бўлган. Бу Қирғизистон полицияси, хавфсизлик хизмати ёки бошқа гуруҳ бўлиши мумкин. У айтаётган ягона нарса — уни ўғирлаш бўйича операцияни қирғиз миллатидан бўлган уч киши амалга оширган. Улар Инандини туриб, кўзларини боғлаб қўйишган. Эртаси куни у Туркияга олиб кетилган», — деди адвокат.\nУнга кўра, Кўзи ожиз Инанди бир неча соат давомида машинада ҳайдаб, самолётга олиб боришган, аммо у қайси мамлакатда ва самолёт аниқ қаерда жойлаштирилганлигини билмайди.\nАдвокат, Инандининг унга Туркияда унга қарши жисмоний куч ишлатилганлиги тўғрисида маълумот бермаганлигини, «психологик босим ўтказилаётганини» таъкидлаб ўтди ва у, эҳтимол, Қирғизистонда ўғирлаш пайтида жароҳат олган бўлиши мумкин.\n“Сапат” таълим муассасалари тармоғининг президенти Ўрхон Инанди ўз айбини тан олмади ва тергов билан ҳамкорлик қилмади. Шундай қилиб, адвокат Туркия оммавий ахборот воситаларининг Инанди айбига иқрор бўлганлиги ҳақидаги маълумотларини рад этди.\n«У терговчиларнинг Қирғизистондаги фаолияти тўғрисида саволларига очиқ жавоб берди. У пулни қаердан олганлигини мактабларни ташкил этиш ҳақида гапирди. У: «Мен қилган ишимдан афсусланмайман, агар имконият бўлса, мен буни қилишда давом этаман, мен болаларни ўқитдим» деди. Баъзи оммавий ахборот воситалари бу билан у ўз айбини тан олган деб даъво қилмоқда. Гувоҳлик 89 саҳифадан иборат эди. Аммо у ҳеч нарсада айбдор деган бирон бир сўз йўқ. У қонунларни бузмаганлигини ва айбини тан олмаслигини таъкидламоқда. Ва баъзи оммавий ахборот воситаларининг ёзганлари тарғиботдир», — деди адвокат.\nШунингдек, у хавфсизлик хизматидан Анқарадаги қамоқхонага кўчирилганидан бир кун олдин ва расмий айблов уч ой давом этадиган тергов тугагандан сўнг келишини айтди.


* Президентимизнинг шу йил 6 февралда қабул қилинган “Ўзбекистон Республикасида ёшларга оид давлат сиёсатини амалга оширишга қаратилган қўшимча чора-тадбирлар тўғрисида”ги қарори ижроси доирасида Нукус шаҳрида “Биз келажакка ишонамиз!” шиори остида ёшлар форуми бўлиб ўтди. Унда Оролбўйи минтақасидаги касб-ҳунар коллежлари, лицей ва мактаб ўқувчилари қатнашди.\n* Тошкентдаги Сингапур менежментни ривожлантириш институтида ҳайдовчиларга йўлларда ҳаракатланиш қоидаларини интерактив тарзда ўргатувчи “AvtoTest 2.0” электрон дастури тақдимоти уюштирилди. Ушбу электрон қўлланма 276 соатлик ўқув дастуридан иборат бўлиб, унда икки мингдан ортиқ 3D форматдаги видео-тренинг ва анимациялар жамланган.\n* Пойтахтимизда “Ёш авлоднинг маънавий тарбиясида ўзбек миллий либослари анъаналарининг ўрни” мавзуида илмий-амалий конференция ташкил этилди. Анжуманда тўқимачилик саноатида ишлатиладиган тола ва матоларни ишлаб чиқаришда инновациялар масаласи, замонавий мода саноатида ўзбек миллий мато ва либослари тайёрлаш анъаналаридан фойдаланишнинг аҳамияти ҳамда бошқа жиҳатлар юзасидан фикр алмашилди.\nМазкур рукндаги бошқа мақолалар: « Роберт ФУДЕРИЧ: «Ўзбекистонда ёш авлод нафақат мамлакат эртаси, балки энг буюк бойлик ва келажакнинг пойдевори сифатида қадрланади»\tЎз касбининг моҳир эгалари рағбатлантирилди »


Андижонда қарздор ва унинг онаси сув таъминоти корхонаси ходимини калтаклади | Qalampir.uz\nАндижонда қарздор ва унинг онаси сув таъминоти корхонаси ходимини калтаклади\nЖамият\t06 Июнь 08:20 11509\nАндижон вилояти Избоскан туманида сув таъминоти корхонаси ходими қарздор истеъмолчилар томонидан калтакланди. Бу ҳақда “Андижон сув таъминоти” матбуот хизмати хабар берди.\nМаълум қилинишича, жорий йилнинг 23 май куни “Андижон сув таъминоти” Избоскан тумани филиали ходими Абдулбоқи Саидмуродов истеъмолчилар томонидан юзага келган қарздорликни сўндириш мақсадида манзилларда фаолият олиб боришга жалб этилган. Жараён давомида у филиал ҳуқуқшуноси томонидан чиқарилган талабномаларни қарздор истеъмолчиларга тарқатиш билан шуғулланган.\nЖумладан, “Янги авлод” МФЙнинг Оқшом кўчасида истиқомат қилувчи фуқаро Қ.А.га ҳам фойдаланилган тоза ичимлик сувидан 625 минг сўм миқдорида қарздор эканлигини огоҳлантирувчи талабнома етказиб берилган. Фуқаро эса бунга жавобан ходимни калтаклаб, унга тан жароҳати етказган.\n“Бизга мана шунча қарздорликни сен чиқаргансан, деб мени “ключ” билан солиб ўтирибди-да. Онаси супурги билан, ўғли машина “ключ”и билан уриб, менга тан жароҳати етказди. Буни орасида бурним синиб, шифохонага ётқизишди, 3-4 кун “больница”да ётиб чиқдим”, дейди ходим.\nХабарда айтилишича, юқоридаги маҳаллада 112 575 нафар истеъмолчи мавжуд бўлиб, улардан бир ойда ундирилиши керак бўлган тўлов миқдори 380 миллион сўмдан иборат. Бироқ бу кўрсаткич амалда 135–140 миллион сўмни ташкил этмоқда.\nИзбоскан туманида юзага келган ҳолат юзасидан ҳуқуқни муҳофаза қилувчи орган ходимлари томонидан суриштирув ишлари олиб борилмоқда.\n29 Июнь 00:26 68594\n28 Июнь 17:57 43795\n28 Июнь 18:21 39991\n28 Июнь 20:16 38571\n29 Июнь 08:19 38255


«Лойиҳа нотўғри! Самарқандда бирорта ҳам дарахт кесилмайди!» – КУН УЗ\nГлавная / Жамият / «Лойиҳа нотўғри! Самарқандда бирорта ҳам дарахт кесилмайди!»\nAnonymous 17.06.2019\tЖамият Comments Off on «Лойиҳа нотўғри! Самарқандда бирорта ҳам дарахт кесилмайди!» 23 Показы\nСамарқанд вилояти ҳокими ўринбосари Университет хиёбонидаги дарахтлар масаласига аниқлик киритди.\nШу кунларда Самарқанд шаҳри марказида жойлашган университет хиёбонидаги кўп йиллик дарахтларнинг кесилиши борасидаги гап-сўзларга Самарқанд вилояти ҳокими ўринбосари Рустам Қобилов муносабат билдирди.\n– Университет хиёбонидаги бирорта ҳам дарахт кесилмайди, аксинча, яна қўшимча арча ва бошқа манзалари дарахтлар кўчатлари ўтқазилади. Мисол учун, хиёбонда 2290 та дарахт бўлса, улар сонига яна шунча қўшилади.\nСамарқанд талабалар сони кўплиги бўйича Тошкент шаҳридан кейинги ўринда туради. Мазкур ҳудуд мазмунан талабалар хиёбонига айлантирилади. Талабалар учун нима керак? Спорт, пиёдалар юриш йўлаги. Айни вақтда хиёбонда икки хил – плитка терилган ва қумли, чанг йўлак бор. Иккинчисида юриб бўлмайди, у ҳам велосипед учун йўлак қилинади. Ҳар-ҳар жойда спорт учун ускуналар ўрнатилади, гуллар ҳам янгиланади.\nАйни вақтдаги яшил майдонлар сояда яхши ривожланмагани учун улар ҳам алмаштирилади, қайтадан экиб парваришланади. Бунинг учун у ердаги тупроқни ҳам алмаштирамиз. Тарқалган гап-сўзларга келсак, одамлар лойиҳадаги камчиликларни кўриб шундай хулосага келган бўлиши мумкин. Биз бу ҳақда 19 июнь куни барча ОАВ вакиллари учун расман маълумот эълон қиламиз, – деди Рустам Қобилов Kun.uz мухбири билан суҳбатда.\nПред. Тадқиқот: 66,5 фоиз ўзбекистонликларга кўра мамлакатда коррупция тарқалган\nСледующая Ҳамма ўзи учун. Уммон кўрфазидаги янги зиддият арафасида кучлар мувозанати\nИжтимоий тармоқларда жорий йил 23 сентябрь куни кураш бўйича тренер Аббос Ҳасановнинг 21 сентябрь кунги …


Ўзбекистон президенти Қирғизистонга давлат сафарини якунлади\n21 октябр 2020, Тошкент вақти: 13:39\nЎзбекистон президенти рафиқаси билан Тошкентга қайтиш арафасида.\n6 сентябрь куни Ўзбекистон президенти Шавкат Мирзиëев Қирғизистонга қилган давлат ташрифини якунлаб¸ Тошкентга қайтди.\nЎзбекистон президенти ва унинг рафиқасини “Манас” халқаро аэропортида Қирғизистон президенти Алмазбек Атамбаев ва рафиқаси кузатди.\nМирзиëевнинг Бишкек сафари доирасида ўзбек ва қирғиз президентлари кенгайтирилган форматдаги учрашув баробарида хос суҳбатлар ҳам ўтказди¸ икки давлат ўртасида қатор келишувлар имзоланди.\nҚирғизистон парламентида мамлакат етакчи сиëстачилари билан учрашган Мирзиëев¸ парламент спикерини Ўзбекистонга таклиф қилди.\nОктябрь ойида Атамбаевнинг жавоб ташрифи билан Тошкентга келиши кутилмоқда.


Дунё хазиналарини тўлдириб турган минг-минглаб қадимги ёзма ёдгорликлар ҳар бир халқнинг ўтмиш маданиятини ўзида акс эттиради. Уларда халқнинг бой маънавий ва маданий мероси, қадим урф-одати, эътиқоди билан боғлиқ кўплаб маълумотлар жамланган. Ота-боболаримиз қолдирган бой маданий меросни ўрганиш, уни келажак авлодларга етказиш нафақат юртимизда, балки дунё олимлари олдидаги муҳим масала бўлиб қолмоқда. Юртбошимизнинг 2017 йил 24 майдаги “Қадимий ёзма манбаларни сақлаш, тадқиқ ва тарғиб қилиш тизимини янада такомиллаштириш чора-тадбирлари тўғрисида”ги Қарори билан ёзма ёдгорликларимизни ўрганишнинг янги босқичи шаклланмоқда. Қарорда белгиланганидек, “Ўзбекистон Республикасининг турли ташкилотларида сақланаётган араб ёзувидаги қўлёзма асарлар, тошбосма китоблар ва тарихий ҳужжатларнинг сақланиш ва таъмирланиш ҳолатини мониторинг қилиш ва уларнинг электрон базасини яратиш” бугунги куннинг долзарб вазифалари сирасига киради.\nЎзР ФА Алишер Навоий номидаги Давлат адабиёт музейи қўлёзмалар фондида ҳам кўплаб ноёб қўлёзма ва тошбосма (литографик) асарлар сақланади.\n2018-2020 йиллар учун мўлжалланган ПЗ-20170920167  “Алишер Навоий номидаги Давлат адабиёт музейида сақланаётган тошбосма асарларнинг электрон каталогини яратиш ва нашрга тайёрлаш” номли амалий лойиҳа доирасида мингга яқин тошбосма асарлар устида изланишлар олиб борилди. Улар турли  мавзуларга оид асарлар бўлиб, тили ва мавзуси бўйича тенг миқдорда саралаб олинди.\nПрофессор С.Ҳасанов ва филология фанлари доктори Ш. Ҳасанова раҳбарлигидаги олимлар гуруҳининг уч йиллик изланишлари натижасида арабий, форсий, туркий тилдаги тошбосма асарларнинг каталоги нашрга тайёрланди ва “Фан” нашриёти томонидан чоп қилинди.\nКаталогдан музей қўлёзмалари фондида сақланаётган 500 та тошбосма асарнинг илмий тавсифи ўрин олган. Арабий, форсий, туркий тилдаги асарлар асосан адабиёт, тарих, тилшунослик, тиббиёт,  тафсир ва ҳадис илми, мантиқ ва калом илми, ақоид, фиқҳ, наҳв ва сарф илмлари ва бошқа соҳаларга тааллуқли.\nКаталог адабиётшунос, шарқшунос, манбашунос, матншунос мутахассислар  ҳамда ватанимиз қўлёзма фондларида сақланаётган ёзма ёдгорликлар билан қизиқувчилар учун мўлжалланган.


Самарқандда “Қурилиш соҳасида малакали мутахассисларни тайёрлаш маркази” фойдаланишга топширилди - zarnews.uz\nСобиқ “Темурбеклар мактаби” ҳарбий академик лицейи биносида ташкил этилган ушбу марказни реконструкция қилиш учун 12 миллиард сўм сарфланди. Натижада ёшларни ғишт терувчи, электрогазпайвандчи, сувоқчи, бўёқчи-безакчи, сантехника ишлари устаси каби ички ва ташқи меҳнат бозорида талаб юқори бўлган 14 касбга ўқитиладиган марказ бунёд бўлди.\nЎқитиш қуввати 450 ўринга мўлжалланган марказда тингловчилар учун 450 ўринли ётоқхона ва ошхона ҳам қурилди.\nЭътиборлиси, туман ва шаҳар аҳоли бандлигига кўмаклашиш марказлари томонидан ишсиз деб эътироф этилиб, йўлланма асосида ўқишга қабул қилинган ҳар бир фуқарога ҳар ойда 560 минг сўмдан стипендия ҳам тўлаб берилади.\nМарказнинг очилиш маросимда вилоят ҳокими Эркинжон Турдимов ва кенг жамоатчилик вакиллари иштирок этди.\nТеглар: қурилиш касбга ўқитиш


«Уларнинг маслаҳатлари билан катта поғоналарга чиқдим». Актриса Раъно Шодиева Танзила Норбоеванинг шахсий дизайнери бўлгани ҳақида — видео\n17.12.2020 | 18:48\nТаниқли актриса Раъно Шодиева YouTube’даги «Мирсадикова билан» каналига берган интервьюсида бир пайтлар Сенат раиси Танзила Норбоеванинг шахсий дизайнери бўлгани ҳақида гапириб берди.\nАктриса ўзининг иккинчи мутахассислиги конструктор-дизайнер экани, маълум муддат Танзила Норбоеванинг шахсий дизайнери сифатида ишлагани, шунингдек, илк фаолиятида унга йўл-йўриқ кўрсатган инсон Танзила Камаловна бўлгани ҳақида айтиб ўтган.\n«Биринчидан, менинг устозим. Уларни жудаям ҳурмат қиламан. Жудаям яхши кўраман. Бир неча йил шахсий дизайнери бўлганман. Ательедан кетганимдан кейин, афсуски, Танзила опага ҳеч нарса қилиб бера олмадим. Бунинг учун ҳалиям ўзимни кечира олмаяпман. Чунки яқинда кўришганимизда ‘Раъно, янаям чиройли кўйлаклар, костюмлар қилиб берсанг бўларканʼ, деб илтимос қилдилар, кейин мен Туркияга кетиб қолдим, қилиб бера олмадим, кечирим сўрайман», — деди актриса.\n«Улар — бошқача инсонлар. Мен кўп йиллар давомида хайрия йўналишида ишлаганман. Ўзимнинг хайрия фондим бор эди. Кар-соқовлар билан ишлар эдим. Ўшанда биринчи бўлиб менга йўл-йўриқ кўрсатган инсон Танзила Камаловна бўлганлар. Уларнинг маслаҳатлари билан йўналишимда катта поғоналарга чиқдим. Уларнинг танбеҳлари билан, уларнинг маслаҳатлари билан… Нафақат маслаҳатлар, ҳаттоки моддий ёрдамлар ҳам берганлар менга», — дейди Раъно Шодиева.\nШунингдек, актриса ўзининг шоурумини очмоқчи экани, аммо бу ҳақда ҳали ҳеч кимга айтмаганини маълум қилди. «Бу ўзимнинг стилим бўлади, ҳеч қанақа янгилик қилмайман. Қаердандир олмайман. Кийимлар нархи бу ерга келган ўзбек аёлининг маоши кўтара оладиган даражада бўлади», — дейди у.


Замонавий бинода қўшимча хизматлар » Зарафшон шаҳри ҳокимлиги расмий веб-сайти\nАСОСИЙ » ЯНГИЛИКЛАР » Замонавий бинода қўшимча хизматлар\n23-01-2018, 16:08 admin 455 0\nМиграция ва фуқароликни расмийлаштириш Зарафшон шаҳар бўлинмасининг янги биноси фойдаланишга топширилди.\nШу муносабат билан ўтказилган тантанали маросимда шаҳар ҳокими М.Базаров, Навоий вилоят ички ишлар бошқармаси бошлиғи Т.Тошпўлатов, Зарафшон шаҳар ички ишлар бошқармаси бошлиғи У.Бадалов, шаҳар прокурори Ш.Воҳидов, шаҳар судлари раислари ҳамда кенг жамоатчилик вакиллари иштирок этишди.\nТадбирда сўз олганлар мамлакатимизда мукаммал паспорт тизимига ўтиш, миграция ва фуқароликни расмийлаштириш бўлинмаларини замонавий жиҳозлаш борасида амалга оширилган тизимли ишлар хусусида тўхталишди.\nШаҳримиздаги Саноат ҳудудида жойлашган мазкур замонавий бинода фуқаролар учун қўшимча қулайликлар яратилди. Хусусан, миграция ва фуқароликни расмийлаштириш хизмати катта мутахассиси, инспектори, паспортчиси, биометрик талабнома шакллантириш, суҳбат, архив хоналари, кутиш заллари ташкил этилди.\nЗарафшон шаҳрида ҳам биометрик паспорт тизимини кенг жорий этишга\nалоҳида эътибор қаратилаётир, – дейди Зарафшон шаҳар миграция ва фуқароликни расмийлаштириш гуруҳи катта мутахассиси, лейтенант Азиз Шомуродов. - Замонавий бино барпо этилиши ҳам шаҳар аҳолисига янги имкониятлар беради. Хусусан, кунига икки юз нафардан зиёд аҳолига биометрик паспорт олиш, яшаш жойига рўйхатга қўйиш ва чиқариш билан боғлиқ хизмат кўрсатиш имконияти пайдо бўлди.\nБугун жуда бахтиёрман, - дейди “Янги Зарафшон” маҳалласидаги 9-\nумумтаълим мактаби ўқувчиси Кайрат Жазитов. – 16 ёшга тўлганлимгим муносабати билан Ўзбекистон Республикаси фуқаролиги паспортига эга бўлдим. Замонавий бинода яратилган қулай шарт-шароитлардан биринчилардан бўлиб фойдаланганимдан хурсандман.\nАйтиш жоизки, биометрик паспорт тизими жорий этилганидан буён шу кунга қадар 57 200 га яқин биометрик паспортлар ўз эгаларига топширилди.\nХАЛҚ ОСОЙИШТАЛИГИ ПОСБОНЛАРИ\n30-10-2017, 10:55 ЯНГИЛИКЛАР / ТАДБИРЛАР\nЯнги меҳмонхона барпо этилади\n29-12-2016, 13:33 Иқтисод


Иқтисод янгиликлари У.Ҳайдаров (Audio.) « Ўзбекистон Халқ Ҳаракати\nИқтисод янгиликлари У.Ҳайдаров (Audio.)\n29 May 2012 - 15:03\nАссалому алайкум азиз радиотингловчилар. Ўзбекистон иқтисоди хақидаги радиоэшитиришимиз яна эфирда. Студияда, журналист Улуғбек Хайдаров.\nЎзбекистоннинг бугунги иқтисодий кўрсаткичлари акс этган расмий статистик маълумотларни мен хар қандай қонунлардан ташқарида, ўз холича яшовчи ғалати бир хужайрага ўхшатаман. Аниқроғи бу кўрсаткичлар биз яшаётган дунёга паралел бўлган ўзга бир оламга ўхшайди. У оламда хамма нарса худди биздаги каби, кўчалар, далалар, одамлар, машиналар…Бироқ, у ердаги одамларнинг хаёти ясама ва қалбаки. Бу паралел оламда хамма нарса бисёр, егулик ва гузал ашъёлар. Бироқ у ерда қорнингиз тўймайди, устингиз хам бут эмас. У ерда хамма иш билан таъминланган, бироқ маош йўқ. Уларда газ ёнади, бироқ уйлар совуқ. Чироқ доим ёниқ туради, лекин хаммаёқ зимистон…\nХа, афсуски бугун Ўзбекистон ахолиси, мана шу расмий рақамлар акс этган қоғоздагина фаровон яшаяпти. Мамлакатнинг бугунги иқтисоди, худди мифологик асарлардаги қахрамонларга ўхшайди. Уни кўзингнинг қири билан илғашинг мумкин, бироқ унга тик қараган захотинг, у сароб каби ғойиб бўлади…\n20 асрдаёқ, дунё иқтисодининг мана мен деган олимлари, “Иқтисодий стандартлар бўйича хар қандай фанни яратдик ва хамма нарсани тушунтириб бўлдик. Бу сохада энди янгилик яратилмайди” дея, кафтларини бир бирига ишқалашаётган бир пайтда, Ўзбекистон диктатори Ислом Каримовнинг иқтисодий статистик маълумотлари уларни эсхонасини чиқариб юборган бўлиши хам мумкин. Чунки Ислом Каримовнинг иқтисодий системаси, хеч қандай қонунга бўйсунмайди. Жиноий бўғинлар билан бир бирига уланган бу система фақат диктаторнинг ўзига бўйин эгади холос.\nМустақил матбуот ва тахлилчиларнинг фикрича, 20 йиллар олдин, яъни мустақиллик эълон қилинмасидан олдин, Ўзбекистон 15 республика ичида иқтисодий қудрати бўйича учинчи поғонада турган экан. Бугун эса, диктатор Каримов ва унинг оиласи бошқарувидаги Ўзбекистон нафақат минтақадаги балки дунёдаги камбағал давлатлар қаторига тушиб бўлди.\nЎзбекистон иқтисодига нималар бўляпти? Иқтисодий хароблик деб аталмиш туннел сўнгида ёруғлик кўринадими ёки йўқми? Биз мана шу саволларни, иқтисод фанлари номзоди, мутақил эксперт Алишер Таксановга бериб кўрдик:\n“ Хар қандай туннелнинг сўнгида албатда ёруғлик бўлади. Бироқ бу жаннат ёруғлигими ёки дўззахникими? Бу энди, бизни ким ва қаёққа етаклаётганига боғлик. Сўнги 20 йилнинг иқтисодий ўзгаришларига боқар эканман, мен афсуски, бу ўзгаришлардаги ижобий силжишларни кўрмаяпман. Ха албатда, тузум, иқтисодий тузум ўзгарди. Хусусий мулк пайдо бўлди, хусусийлаштириш ва давлат тасаруфидан чиқариш бошланди. Янги иқтисодий институтлар хамда хўжалик юритишнинг янги кўринишлари пайдо бўла бошлади. Ва бир қараганда, бу мухим ўзгаришлар туфайли, биз сифатли ва такомиллашган иқтисодга эга бўлишимиз керакдек эди.\nБироқ бу ўзгаришларнинг интихоси нихоятда оғир бўлди. Социалистик тузум даври иқтисоди бундан анчагина очиқроқ ва ижобийроқ эди хаттоки. Ўтган 20 йил давомида биз катта ўзгаришлар ва катта силжишга эга бўлишимиз керак эди. Бироқ, статистк маълумотларга боқар эканман, хаммаси аксинча эканлигини, барча кўрсаткичлар тушиб кетганлигини кўряпман. Қаранг, 1990 йилда, Ўзбекистон ички ялпи махсулот ишлаб чиқариш хажми 32 миллард рублга тенг бўлган экан. Ўша даврдаги Марказий банкнинг расмий валюта курси бўйича, бу 52, 53 миллиард долларга тенг бўлган. 2011 йилда эса, Халқаро дунё банкининг маълумотига кўра, ялпи ички махсулот ишлаб чиқариш 38 миллард долларга тушиб кетибди. Тасавур қилаяпсизми, 20 йил давомида Ўзбекистонда ялпи ички махсулот ишлаб чиқариш бир ярим баробарига тушиб кетибди. Айни пайтда эса мамлакат ахолиси 20 миллиондан 29 миллионга кўтарилганини кўриб турибмиз. Бу нима дегани? Бу дегани, совет даврида ички ялпи махсулот ишлаб чиқариш жон бошига 2600 долларни ташкил этган бўлса, хозир бу кўрсатгич 1300 долларга тенг бўлиб қолди. Ёки, ишлаб чиқариш хажми республикада 2 баробарига пастлаганини билдиради бу кўрсатгичлар. Ахоли сони эса ортиб бораяпти. Демак, Ислом Каримов бошлаган ислохатлар, иқтосидиётни ўткир ижтимоий муаммоларни хал қила олмайдиган даражага тушириб кўйди. Бу, Ўзбекистон иқтисодининг қулаётганини кўрсатадиган омилдир. Ўзбекистон ишлаб чиқарувчи давлат деган мақомини хам йўқотиб бўлди. Чунки бизда ишлаб чиқаришнинг ўзи қолмади. Асосий ишлаб чиқариш гигантлари, кишлоқ хўжалиги қурилиши, авиасозлик, улар деярли йўқ бўлиб кетди. Буларнинг ўрнига, автомобилларни йиғиш кириб келди. Ўзбекистонга автомобилнинг барча қисмлари келтирилади ва ўша ерда у йиғилади. Бундай автомобилсозлик Ўзбекистон учун хеч қандан технологик тараққиёт келтирмади. Биз бошқа мамлакатларда яратилган нарсани йиғиб бераяпмиз холос”…\nДастуримиз давом этади. Ўзбекистон иқтисоди хақида сухбатлашаётгандик. Мамлакатнинг қимматбахо қазилма ва бошқа моддий бойликларидан келаётган улкан маблағлар бугун халқнинг корига эмас, Ғарбдаги банкларда очилган Каримов ва унинг оиласига тегишли бўлган ҳисоб рақамларини тўлдирмоқда. Энг ёмони, каримовча мустақиллик Ўзбекистоннинг интеллектуал потенциалини ўғирлади. Энг ўқимишли¸ энг малакали ва истеъдодли кадрлар бугун ўзга юртлар равнақи учун хизмат қилмоқда, демографик потенциал ҳақида гапирмаса хам бўлади. Бугун ишга лаёқатли, ёш ва бақувват ўзбекистонликларнинг 7 миллионга яқини бошқа мамлакатларга чиқиб кетишган.\nХар қандай мамлакат иқтисодига кўмак берадиган ва уни ривожлантирадиган асосий омил бу – хорижий сармоялардир. Дахшатли жойи шундаки, сармояларнинг ўзбекистонга кириши йилдан йилга қисқариб бораяпти. Масалан, ўтган йилнинг 1 квартали ва шу йилнинг 1 квартали ўртасида мамлакатга кираётган хорижий сармоялар хажми 53,38% га қисқарибди.\nЖорий йилнинг дастлабки уч ойи ичида ҳорижий ширкатлар Ўзбекистон иқтисодига Марказий банк курси бўйича 215,6 млн АҚШ доллари киритишган. Ўтган йилнинг айни даврида эса бу кўрсаткич Давлат статистикаси маълумотларига кўра 481 млн. долларни ташкил этган экан.\nХорижий матбуотда ёзилишича, Ўзбекистон иқтисодидаги бу пасайиш, хаттоки Каримовни хам бир оз талвасага солган. У ўзининг 2011 йил якунларига бағишланган хисоботида, бу ҳақда жуда кескин гапирган. Ўзбек расмий матбуоти диктаторнинг фиғонини фалакка чиқарган иқтисодий кўрсаткичлар хақида лом лим демаган албатда, ва унинг ўта кескин сўзларини бир оз юмшатган холда эълон қилган.\n«Муайян вазирлик, идоралар ва хўжалик бирлашмаларининг, ҳорижий сармоялар ётқизишга қаратилган устивор лойиҳаларни қабул қилиши муҳимлиги алоҳида таъкидланди», – дея Каримовнинг фикрларини талқин қилади ЎзА ҳукумат ахборот агентлиги.\nПрезидентнинг 2012 йил 10 апрелида қабул қилган “Тўғридан тўғри ҳорижий сармояларни рағбатлантиришнинг қўшимча чоралари” тўғрисидаги фармони, мамлакат олий рахбариятининг ташқи сармоялар оқимининг қисқаришидан вахимага тушганини билдириб қўйди.\nМамлакат иқтисодига киритилаётган ҳорижий капиталнинг кескин қисқаришига сабаб бўлган муаммоларни бугун хамма билади. Бу, конвертация ва ҳорижий сармоядорларнинг ўз даромадларини олиб чиқиб кетишларининг қийинлиги, ҳукуматнинг коррупциялашгани, ва энг ёмони, хукуматнинг бизнесга қарашли сиёсатининг беқарорлиги яъни, бизнес шароитидаги муттасил ўзгаришларни олдиндан билиб бўлмаслигидир.\nЎзбекистонлик мустақил иқтисодчи¸ мустақиллик йилларида давлат иқтисодий тизимларида хизмат қилган Саодат Низомова¸ Озодлик радиосига берган сухбатида:\n“ Ўзбекистон учун 20 йил ичидаги энг катта йўқотиш давлатчилик асосларининг қурилмаганидир! Тузумни энг тепадан энг пастга қадар коррупция чулғаб олар экан¸ унинг ишлаш механизми фақат порахўрликкагина таянар экан¸ давлат тизимлари ишламай қўяди. Бу энг катта ва энг қўрқинчли йўқотишдир” деган эди.\nРоссия Миллий стратегия институтининг махсус лойиҳалар бўйича директори Юрий Солозобов хам, Озодлик радиосига шундай деганди.:\n“Мен Ўзбекистон мустақиллигининг 20 йилини бой берилган имконларнинг 20 йили деб атаган бўлардим. Мустақилликнинг илк йилларида Ислом Каримов турли иқтисодий моделлар асосида ўйнаб кўрди¸ аммо орадан 20 йил ўтиб¸ бу ўйиннинг ютқизиқ билан тугаганини кўриб турибмиз. Каримов қўли билан бой берилган энг катта имкон – Ўзбекистонда бозор иқтисоди ва демократик жамият ривожини таъминлашга қодир ишга яроқли тизимларнинг бунëд этилмагани¸ деб ўйлайман. Мен бу гапларни жуда ачиниш билан айтаяпман¸ зотан Ўзбекистонда ўтган 20 йил ичида нафақат Марказий Осиë¸ балки постсовет ҳудудлари орасида иқтисодий жиҳатдан етакчиликка чиқишнинг реал имкони бор эди”.\nЯқинда матбуотда қизиқ бир фактни ўқиб қолдим. Россия Марказий банкининг маълумотига кўра, 2010 йилда Россияда ишлаётган ўзбекларнинг Ўзбекистонга жўнатган пуллари 2 миллард 52 миллион долларни ташкил қилган бўлса, ўтган йили бу рақам 5 миллиард долларга кўтарилибди. Ўзбекистон иқсоди ва унинг ночор халқи учун бу нақадар мухим? Биз мана шу каби саволлар билан Ўзбекистон халқ ҳаракати Канада бўлими фаоли, Пирмухаммад Холмухаммадга мурожат қидик.\nЎзбекистон иқтисодига дохил бўлган янгиликлар оғир ва тахликали. Бироқ бу дегани, қўлимиздан хеч нарса келмайди энди дегани эмас. Тўғри, Ўзбекистон иқтисоди ривожланишдан тўҳтаган, яъни регрессия холатига кирган. Демак, тузумни ўзгартириш вақти аллақачон келган. Миллионлаб ўзбеклар паралел оламга тегишли бўлган нореал хаётда эмас, тинч мехнат ва ижодкорлик мавжуд бўлган тузумда яшашга хақлидирлар. Бунинг учун эса, нафақат каримовнинг диктаторлик тузумини, балки, онгимизни эгаллаган, “Оч қорним тинч қулоғим” каби ақидаларини йўқ қилишимиз керак. Биз учун бошқа йўл берилмаган. Акс холда, миллатимиз халокатга махкумдир.\nУлуғ максад йўлида сизга бардамлик ва омонлик тилаб қоламан.\n29 май 2012 йил


АҚШ президенти Жорж Буш мудофаа вазири Доналд Рамсфелдни ироқлик маҳбусларни таҳқирлаганликда айбдор бўлган Америка ҳарбийлари жазоланишини шахсан назорат қилишга чақирди.\n01 март 2021, Тошкент вақти: 00:28\nҲарбийлар берган маьлумотларга кўра, ҳозирнинг ўзида Америка армиясининг олти нафар катта офицери жазоланган. Жамоатчиликда шов-шувларга сабаб бўлаётган суратлар олинган Ироқ қамоқхонаси назорати бошқарувчиси Америка генерали Женис Карпински:\n“Мен ҳайратдаман. Мен фотосуратлардаги аскарлар юзларини кўриб даҳшатга тушдим. Бундай ҳолатни , ҳатто, тасаввур қилиш қийин. Уларнинг ҳатти-ҳаракатлари жирканишга арзийди. Такрорлайман, мен даҳшатга тушдим.” - деди Женис Карпински.\nБироқ, унинг фикрига кўра, айни вақтда ҳамма айбни унинг бригадаси ҳарбийларига қўйиш керак эмас, боиси ушбу қамоқхонага ҳарбий разведка вакиллари ҳам ҳар куни келиб туришган.


Биология-Ўзбекистон миллий университети\nДекан, Қишлоқ хўжалик фанлари номзоди\nҚабул Душанба-Жума, 14:00-15:00\nБиология факультети Мирзо Улуғбек номидаги Ўзбекистон Миллий университети таркибидаги энг кекса, обрўли ва нуфузли ўқув масканларидан бири ҳисобланиб, дастлаб бу факультет биология-тупроқшунослик номи билан аталган. Факультет ва унинг кафедралари ўтган асрнинг 30-йилларигача физика-математика факультетининг бўлими сифатида фаолият кўрсатган. 1931 йилдан бошлаб эса университетда алоҳида Биология-тупроқшунослик факультети ташкил этилган.\nБиолгия-тупроқшунослик факультетига дастлаб педазоология илмий йўналиши ва мактабини яратган профессор А.Л. Бродский деканлик қилган.\n1932-1933 йилларда биология-тупроқшунослик факультетига Т.З. Зохидов деканлик қилган. Т.З Зохидов академик даражасигача кўтарилган, умуртқали ҳайвонлар зоологиясининг ривожланишига катта ҳисса қўшган олим ҳисобланади.\n1933-1934 йилларда факультет декани бўлиб И.А. Райкова фаолият кўрсатган ва ботаника фанини ривожлантиришга ўз ҳиссасини қўшган.\n1934-1936 йилларда факультетга Н.А. Кейзер деканлик қилган. Республикамизда Гидробиология ва ихтиологиянинг ривожланишига катта ҳисса қўшган.\n1944-1959 йилларда факультетга П.Б. Азизов деканлик қилган ва бу даврда генетика фанини ривожлантиришга ва кадрлар тайёрлаш бўйича сезиларли самарага эришилган.\n1959-1965 йилларда факультетга Қ.Н. Нажимов деканлик қилган ва зоология фанининг ривожланишига ката хисса қўшган.\n1965-1970 йилларда факуьтетга Ғ.К. Комилов деканлик қилган ва гидробиология ва ихтиология кафедрасини ривожланишига ката ҳисса қўшган.\n1970-1973 йилларда факультетда Ҳ.Қ. Ҳамроқулов декан лавозимида ишлаган. Ҳамроқулов Ҳ.Қ. одам ва ҳайвонлар физиологияси сохасини ривожлантиришга ўз ҳиссасини қўшган олим ҳисобланади.\n1973-1974 йилларда факультетга академик А.Т. Тўлаганов деканлик ўилган ва республикамизда фитогельминтология сохасининг ривожланишига катта хисса қўшган олим ҳисобланади.\n1974 -1977 йилларда факультетга яна Ғ.К. Комилов деканлик қилган.\n1977-1988 йилларда факультет декани лавозимида Валиханов М.Н. фаолият кўрсатган. Шу йилларда факультет ўзининг ҳозирги биносига кўчирилган ва шу билан бирга биокимё фанининг ривожланишига катта ҳисса қўшган.\n1988-1992 йилларда факультетга Б.З. Зарипов деканлик қилган ва факультетнинг ҳар жиҳатдан ривожланишига ўз ҳиссасини қўшган.\n1992-1998 йилларда факультетга М.С. Эргашев деканлик қилган ва одам ва ҳайвонлар физиологияси сохасини ривожлантиришга катта ҳисса қўшган\n1998- 2004 йилларда факультетга Т.А. Абдрахмонов деканлик қилган ва тупроқшунослик ва агрохимия сохаларини ривожлантиришга ката хисса қўшган.\n2004-2011 йилларда факультетга Б.А. Мўминов деканлик қилган ва умиртқасизлар зоологияси сохасини янада ривожланишига катта хисса қўшган\n2011-2014 йилларда факультетга О.К. Рахимов деканлик қилган ва шу даврда факультет қайта таъмирланган.\n2014-2015 йилларда факультетга А.С. Йўлдошев деканлик қилган.Ботаника ва ўсимликлар физиологияси сохасининг ривожланишига катта хисса қўшган\n2015 йилдан Биология факультети деб номланган.\n2015-2016 йилларда факультетга В.Б. Файзиев деканлик қилган ва микробиология сохасини ривожланиши учун ўз хиссасини қўшган\n2016-2018 йилларда факультетга П.Н. Пирахунова деканлик қилган ва ботаника сохасини ривожланиши учун ўз хиссасини қўшган\n2018 йилдан ҳозирги кунгача факультетда Т.Абдрахманов деканлик лавозимида ишлаб келмоқда\nБу маскандан кўплаб профессорлар, академиклар етишиб чиққан. Биология факультетининг тарихи ундаги кафедралар билан чамбарчас боғлиқ бўлиб, ҳар бир кафедра ўзининг тарихи ва мактабларига эга.\nФакультет ташкил этилгандан бери Мустақил Ўзбекистон ва Марказий Осиё давлатлари илмий муассасалари, тиббиёт масканлари, халқ таълими ва халқ хўжалиги учун 12 мингдан ортиқ олий маълумотли етук биолог, эколог ва тупроқшунос-агрокимёгар бакалавр ва магистрлар тайёрлайдиган республикадаги етакчи факультетлардан бири ҳисобланади.\nЙЎНАЛИШ МУТАХАССИСЛИК ВА ИХТИСОСЛИКЛАР\nБакалаврият - ўқиш муддати – 4 йил\n•5630100- Экология ва атроф-муҳит муҳофазаси\nМагистратура –ўқиш муддати – 2 йил\n5А140101- Биология (фан йўналишлари бўйича)\n5А140102- Микробиология ва вирусология\n5А140103- Ихтиология ва гидробиология\n5А141002- Экспериментал агрокимё\n5А630102 – Экология\nДокторант ва таянч докторант – ўқиш муддати -3 йил\n03.00.04 - Микробиология ва вирусология\n03.00.09 - Умумий генетика\n03.00.10 – Экология, 03.00.13 - Тупроқшунослик\nБакалвриат кундузги бўлим – 674 нафар\nБакалавриат сиртқи бўлим – 135 нафар\nМагистратура – 124 нафар\nАкадемиклар – 5 нафар\nФан доктори ва профессорлар - 22 нафар\nФан номзоди ва доцентлар – 48 нафар\nФАКУЛЬТЕТДА ФАОЛИЯТ КЎРСАТГАН КАФЕДРАЛАР:\n“Биокимё” кафедраси – 1962 йил Ё.Х.Тўрақулов ташаббуси билан Ўзбекистонда илк бор ТошДУда Биокимё ва биофизика кафедраси ташкил этилди. Кафедра илмий мавзуси: “Ҳужайра метоболизмга ўсимлик табиатли биологик фаол модддалар” таъсир механизмини ўрганиш .\n“Одам ва хайвонлар физиологияси” кафедраси – 1929 йил А.И.Израэль асос солган. Кафедра илмий мавзуси: “Организмдаги физиологик ва биокимёвий жараёнларга биологик фаол моддаларнинг таъсир механизмини ўрганиш\n“Биофизика” кафедраси – 1929 йил А.И.Израэль асос солган. Кафедра илмий мавзуси:”Паст частотали электр магнит майдонининг ўсимлик ва микроорганизмларга бошқарувчи таъсир кўрсатиш механизмини ўрганиш”.\n“Микробиология ва биотехнология” кафедраси – 1938 йилда университетда “Тубан ўсимликлар” кафедраси сифатида академик Райкова И.А.томонидан ташкил қилинган. Кафедра илмий мавзуси: “Биологик фаол моддалар олишнинг ресурс тежовчи ва рақобатдош технологияларини яратиш, уларнинг қўлланилишининг назарий ва амалий аспектлари, Тошкент вилояти микрофлорасига антропоген омилларни таъсири”.\n“Генетика” кафедраси – 1920 йил П.А.Баранов томонидан ташкил қилинган. Кафедра илмий мавзуси: “Маркер селекцияси самарасини оширувчи усулларни ишлаб чиқиш мақсадида морфологик маркерлар белгиларини юқори ва сифатли тола ҳосили ва тезпишарлиги, ғўзани касалликлари ва энтомо зараркунандаларга иммунитети генетикаси”\n“Зоология” кафедраси- 1920 йилда А.Л Бродский ташаббуси билан ташкил этилган. Кафедра илмий мавзуси: “Ўзбекистон ҳайвонот оламининг биохилма-хиллиги ва уларни сақлаш муоаммолари”\n“Ботаника ва ўсимликлар физиологияси” кафедраси – 1924 йил М.Г.Попов асос солган. Кафедра илмий мавзуси: “Ғарбий Тян-шан ўсимлик қоплами, янги ва ноананавий навларнинг физиологик ва биокимёвий хоссаларини ўрганиш”\n“Экология” кафедраси- 1990 йилдан бошлаб Эколог мутахассисларини тайёрлаш мақсадида Гидробиология ва Ихтиология кафедраси Экология ва Ихтиология кафедраси деб номланди. Кафедра илмий мавзуси: “Республика шароитига техноген бузилган тупроқлар экосистемаларни тиклаш. Ўсимликлар тузга чидамлилигини илмий асослаш ва тупроқни тузсизлантирувчи истиқболли ўсимликларни ўрганиш”\n“Тупроқшунослик” кафедраси – 1935 йилда университетнинг Геология-география факультети тизимида ташкил топган. Кафедра илмий мавзуси: “Ўзбекистон тупроқларини генезиси, географияси, эволюцияси ва агромелиоратив хоссалари, уларни тиклаш, сақлаш йўллари билан унумдорлигини ошириш ва ҳимоялаш”\nҲозирги кунда факультетда жами 953 нафар (3 та бакалавр таьлим йўналишларида 753 нафар, 13 та магистратура мутахассисликлари бўйича 124 нафар, сиртқи таълим бўйича 82 нафар) талабалар таҳсил олмоқда.\nФакультет таркибида ҳозирги кунда 8 та кафедра, 4 та илмий лаборатория ва АГРОЭКОБИО технология маркази, ахборот pecуpc маркази ва ўқув заллари мавжуд. Факультет қошида Ғўза генетик линияларининг дунёда ягона коллекцияси ва Зоология музейи ташкил этилган. Зоология музейининг коллекцияси фондига 22 мингдан ортик 600 турга мансуб қушлар, 1,5 минг сут эмизувчилар намунаси, 700 дона қушлар уясидан олинган тухумлар ва катта миқдордаги хашаротлар намуналари киради.\nФакультет Мустақил Ўзбекистон ва Марказий Осиё давлатлари учун олий маълумотли етук биолог, эколог, тупроқшунос-агрокимёгар, биокимёгар, биофизик, генетик ва ихтиолог каби мутахассислар тайёрлайди. Факультетда ҳозирда 5140100-Биология (турлари буйича), 5141000- Тупроқшунослик, 5630100-Экология ва атроф-муҳит муҳофазаси таълим йўналишлари ва унинг негизида 12 та мутахассислик бўйича магистрлар тайёрланмоқда.\nФакультетда қатор илмий мактаблар шаклланган бўлиб, Зоология илмий мактабига академиклар Т.З.Зоҳидов, А.Т. Тўлаганов, Биокимё илмий мактабига академик Ё.Х.Тўрақулов, М.Н. Валихановлар, Биофизика мактабига Б.О. Тошмуҳамедов, Ботаника илмий мактабига академик И.И. Гранитов, Тупроқшунослик ва агрокимё илмий мактабига академик С.Н.Рыжов, Генетика илмий мактабига академик Ж.А.Мусаевлар асос солишган.\nАйни вақтда илмий мактабларнинг давомчилари сифатида академиклар М.Мавлоний, А.Абдуллаев, Р.Собиров, Ж.Азимов, Ж.С.Саттаров, Б.А.Тошмухамедов, Т.Арипов, А.Абдукаримов, Б.З.Зарипов, профессорлар С.Долимова, М.Абдуллаева, Л.С.Кучкарова, Қ.Д.Давронов, Л.Ғафурова, Қ.С.Давронов, Х.Х.Турсунов, А.Вахобов, С.А.Абдуллаев, У.З.Мирходжаев, доцентлар Т.Абдрахманов, Р.Игамназаров, Х.Эшова М.Фахрутдинова, Б.Мўминов ва бошқалар фаолият юритишмоқда.\n2018 йил 5 декабр куни Ергеодезкадастр давлат қўмитаси Тупроқ бонитировкаси\nшўъба корхонаси таркибида Биология факультети кафедраларининг филиали очилди.\nТарихий хотирани мустаҳкамлаш мақсадида аждодларимиз маънавий меросини ўрганиш билан бир қаторда, ёшларимизга ўз замондошларимизнинг ҳаёт йўли билан таништириш учун учрашувлар ўтказилиб, уларга ҳавас қилиш, намуна олишга ўргатмоқда. Ҳар ойда факультетда ва бириктирилган талабалар турар жойида республиканинг машҳур санъаткорлари, олимлари, шоир ва шифокорлари билан турли мавзуларда давра суҳбатлари ўтказилади.\nШунингдек талабаларнинг Қувноқлар ва Зукколар кўрик танлови, Заковат мусобақаси, Гуллар байрамитадбирларини ўтказиш анъанага айланган. Факультетда ҳар йили Наврўз байрами нишонланади. Шунингдек хотин-қизлар кенгаши ҳам талаба қизларнинг урф-одатларга риоя қилиши, одоб-ахлоқи бўйича тадбирлар ўтказади. Илгари факультетда ишлаган айни пайтда нафақадаги профессор ўқитувчиларнинг Меҳр кўзда рукнида уйларига борилади. Уларнинг аҳволидан хабар олинади.\nФакультетнинг хорижий университетлар билан алоқаси ҳам кенг йўлга қўйилган. Жумладан, Тупроқшунослик кафедрасида Erasmus Mundus дастури доирасида 2010-2017 йилларга мўлжалланган “Central Asia Student International Academic exchange with European Union - CASIA” халқаро лойиҳаси бўйича университетнинг профессор-ўқитувчилари, магистр талабалари Европанинг нуфузли Wageningen University, The Netherlands, Universitat fiir Bodenkultur, Austria, University of Hohenheim, Germany, Czech University of Life Sciences, Czech Republic, Slovak University of Agriculture, Slovak Republic, The Swedish University of Agricultural Sciences, Sweden, Universidad de Granada. Spain университетларида ўқиш ва стажировкада бўлиб қайтишди.\n2018 йил 20 сентябр куни “Биология ва экологиянинг долзарб муаммолари” мавзусида Кембридж университети доктори, Темур Юнусов томонидан талабаларга илмий маърузалар ўқилди.\nК.А.Тимирязев номидаги Россия давлат аграр университети ректори и.ф.д., профессор В.П.Чайка иштирокида 20.10.2018 йилда ЎзМУ Биология факультети Тупроқшунослик кафедрасига ташриф буюрди. Улар иштирокида ташкил қилинган семинарда М.Улуғбек номидаги Ўзбекистон Миллий университети ва К.А.Тимирязев номидаги Россия давлат аграр университети ўртасида 2017 йилда имзоланган академик ҳамкорлик шартномаси, уни келгусида янада кенгайтириш ва ривожлантириш, жумладан ҳамкорликда “Органик дехқончилик” магистратура мутахассислигини очиш ва икки томонлама раҳбарлик асосида магистр кадрлар тайёрлашни йўлга қўйиш истиқболлари ҳақида келишиб олинди.\nАйни вақтда эса Европа лойиҳаси аъзоси Эрасмус + Key Aktion 1-Mobilitey for learners and staff – Higher Education Student and Staff Mobility халқаро гранти доирасида Европа университетлари билан академ алмашинувга қаратилган ишлар давом эттирилмоқда. Бундан ташқари Россия, Польша, Чехия, АҚШ каби давлатларнинг нуфузли университетларининг олимлари факультетга келиб илмий маърузалар ўқишлари йўлга қўйилди.\nНобел мукофотини қўлга киритишга сазовор бўлган турк олими Шимолий Каролина университети профессори Азиз Санджар 15.10.2018 йилдан 22.10.2018 гача Ўзбекистон Миллий университетига, жумладан Биология факультетига ташриф буюрди. Талабаларга “Илмга бағишланган хаёт” мавзусида илмий маърузалар ўтди ва Азиз Санджар номидаги Молекуляр биология лабораторияси ташкил қилинди.


Пойтахтимизда велотрек бўйича Республика очиқ чемпионати старт олди\nТошкент шаҳридаги велотрек мажмуасида спортнинг ушбу йўналиши бўйича Республика очиқ чемпионати старт олди. Регламентга кўра, мазкур мусобақа эркаклар ва аёллар, шунингдек, 16 ёшгача бўлган ўсмирлар ўртасида ўтказилмоқда.\nТурнир орқали мураббийлар штаби терма жамоа учун номзод спортчиларни яна бир карра саралаб олиш имкониятига ҳам эга бўлишади. 28 июнь куни ниҳоясига етадиган турнирда Республикамизнинг турли вилоятларидан келган 100 дан зиёд спортчилар баҳс олиб боришмоқда.\nТаъкидлаш жоиз, ушбу чемпионат якунига етгач терма жамоамиз вакиллари Фарғона вилоятига йўл олишади. Спортчиларимиз у ерда 5 июлдан 25 июлгача ўқув-машғулот йиғинини ўтаб қайтадилар.\nАрмрестлинг бўйича уч карра жаҳон чемпиони. Ўзбекистон Республикасида хизмат кўрсатган...